Penggunaan Bahasa Melayu yang Baku dan Betul melalui Khidmat DBP Sah Bahasa

Kuala Lumpur – Rancangan “Cakna Bahasa” BERNAMA Radio yang bersiaran pada pukul 3.30 petang tadi telah membincangkan perkhidmatan Sah Bahasa oleh Dewan Bahasa dan Pustaka (DBP). Tetamu undangan untuk siaran pada kali ini ialah Puan Fadhilah Ab. Bahar, Perancang Bahasa dari Bahagian Penguatkuasaan, DBP dan rancangan ini dikendalikan oleh Puan Hanie Hamid, Peneraju BERNAMA Radio.

Menurut Puan Fadhilah Ab. Bahar, DBP Sah Bahasa ialah satu perkhidmatan untuk menyemak dan mengesahkan penggunaan bahasa kebangsaan dalam iklan, penamaan nama khas dan dokumen. Perkhidmatan ini bertujuan untuk memastikan penggunaan bahasa Melayu yang baku dan betul dari segi ejaan, tanda baca, istilah dan tatabahasa adalah tepat dan sesuai mengikut konteks penggunaannya.

Bermula pada 24 Februari 2015, pihak berkuasa tempatan (PBT) telah diarahkan oleh Kementerian Kesejahteraan Bandar, Perumahan dan Kerajaan Tempatan untuk mewajibkan pengiklan dan agensi pengiklanan mendapatkan pengesahan bahasa Melayu yang baik dan betul daripada DBP sebelum mereka diberi lesen untuk menyiarkan iklan di tempat awam.

Tambah beliau, antara bahan-bahan yang disemak oleh DBP termasuklah papan iklan luar, iklan elektronik, iklan tiang, papan premis perniagaan, kain rentang, gegantung, notis makluman, pelabelan, poster dan badan kenderaan, manakala penamaan nama khas yang disahkan oleh DBP adalah seperti penamaan bangunan, kawasan perumahan, tempat awam dan jalan.

Permohonan pengesahan bahasa Melayu dalam iklan ini boleh dibuat secara dalam talian melalui laman web dbpsahbahasa.my atau melalui kunjungan kaunter di seluruh Malaysia, iaitu di Menara DBP Kuala Lumpur, Pejabat DBP Wilayah Selatan di Larkin Perdana, Johor, Pejabat DBP Wilayah Utara di Bukit Mertajam, Pulau Pinang, Pejabat DBP Wilayah Timur di Kota Bharu, Kelantan, Pejabat DBP Cawangan Sarawak dan Pejabat DBP Cawangan Sabah. Kaunter ini disediakan untuk memberikan tunjuk ajar kepada pelanggan tentang cara permohonan secara dalam talian. Waktu operasi kaunter di Menara DBP Kuala Lumpur adalah dari pukul 9.00 pagi hingga pukul 3.30 petang dan ditutup pada waktu rehat pada hari Jumaat dari pukul 12.15 tengah hari hingga pukul 2.45 petang, cuti hujung minggu dan cuti umum.

Beliau turut menerangkan bahawa  iklan akan diproses selama satu hari hingga tiga hari bekerja selepas bayaran dibuat. Sekiranya iklan tidak lulus, pemohon perlu membuat kemas kini (pembetulan) dan sekiranya iklan lulus, pemohon perlu memuat turun sijil pengesahan dan mengurus permohonan lesen untuk menyiarkan iklan di tempat awam daripada PBT. Caj yang dikenakan bergantung pada jenis iklan, iaitu RM30.00 untuk papan iklan luar, iklan elektronik, ikan tiang dan RM10.00 untuk jenis iklan yang lain. Tiada bayaran untuk iklan penamaan dan kemas kini.

Menurut beliau, berdasarkan permohonan yang pernah disemak, pemohon kerap melakukan kesalahan yang berkaitan dengan ejaan, tatabahasa dan terjemahan.

Contohnya, perkataan “hidangan lambak” yang ditulis “hidangan peluru”, iaitu istilah terjemahan untuk jenis hidangan “shellout” dan terjemahan “food court” yang sepatutnya menggunakan istilah “medan selera” dan bukannya “mahkamah makanan”. Terjemahan istilah sebegini boleh didapati melalui laman web Pusat Rujukan Persuratan Melayu (PRPM).

Melalui perkhidmatan ini, pihak DBP berharap agar semua pihak dapat menggunakan bahasa Melayu yang baik, betul dan sopan agar penyampaian maklumat daripada satu pihak kepada pihak yang lain lebih jelas dan mudah difahami. Iklan juga melambangkan imej dan jati diri negara sesuai dengan slogan “Bahasa Jiwa Bangsa”. Secara tidak langsung, pelancong asing dapat mempelajari bahasa Melayu yang baik, betul dan sopan melalui paparan iklan di tempat awam.

Untuk sebarang rujukan berkaitan dengan ejaan, bahasa dan istilah, pelanggan ataupun pengguna bolehlah melayari laman web PRPM atau menghubungi talian utama DBP, iaitu 03-2147 9000.


Usah Pinggirkan Adab Pendidikan Bahasa Melayu dalam Era Digital

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) melalui Bahagian Peristilahan dan Leksikologi telah menganjurkan Ceramah Umum Jawatankuasa Tetap Bahasa Melayu (JKTBM) Bil. 2/2022 pada hari ini di Balai Seminar Tun. Dr. Hamdan Sheikh Tahir, Aras 6, Wisma DBP. Program Ceramah Umum JKTBM pada kali ini mengundang penceramah khas dalam kalangan mantan ahli JKTBM, iaitu Prof. Dr. Hj. Abdul Rasid Jamian dari Jabatan Bahasa dan Kesusasteraan Melayu, Fakulti Bahasa dan Komunikasi, Universiti Pendidikan Sultan Idris.

Dalam ceramahnya yang bertajuk “Adab Pendidikan Bahasa Melayu dalam Era Digital”, Prof. Dr. Hj. Abdul Rasid Jamian menekankan tentang pentingnya bahasa Melayu yang bukan sahaja sebagai alat komunikasi bahkan mempunyai peranan yang sangat besar dalam bidang pendidikan. Bahasa mencerminkan keikhlasan hati dan kesopanan budi bahasa serta mampu membentuk adab dan jati diri bangsa.

Dalam kita melatari dunia pendidikan ini, kita perlu berubah. Kita tidak boleh statik. Dalam erti kata lain, suasana iklim dan zaman telah menyebabkan status pendidikan kita berubah. Seiring dengan kemajuan bidang teknologi digital dan penggunaannya yang meluas khususnya dalam kalangan generasi muda, adab tidak boleh dipinggirkan. Bahasa sebagai suatu wahana memori bangsa yang berupaya membentuk jati diri cemerlang, minda yang tinggi dan nilai yang murni. Masyarakat perlu menjaga adab bukan sahaja dalam pendidikan bahkan dalam apa-apa jua bidang sekali pun.

Sementara itu, Ketua Pengarah DBP, YBhg. Datuk Abang Sallehuddin Abg Shokeran ketika berucap dalam majlis tersebut berkata, “Seiring dengan peredaran masa kini yang menjurus kepada era pendigitalan, DBP sentiasa bersedia mendepani cabaran baharu. Satu daripada usaha DBP dalam dunia pendigitalan ini adalah dengan mewujudkan majalah secara dalam talian, iaitu JendelaDBP untuk tatapan masyarakat“.

JendelaDBP telah mendapat sambutan yang menggalakkan daripada semua lapisan pembaca. Selain daripada itu, pada 22 November 2022, DBP akan melancarkan kad perniagaan secara digital. Hal ini menunjukkan bahawa DBP sentiasa berpandangan jauh dan mengikuti arus perkembangan semasa.

Ceramah yang berlangsung selama dua jam ini telah dihadiri oleh lebih 100 orang peserta yang terdiri daripada pelajar, guru, pensyarah, karyawan DBP dan orang awam. Yang turut hadir mengikuti program ini ialah Tuan Haji Md Johari Hasan, Timbalan Ketua Pengarah (Dasar), DBP, Puan Fauzilahyatun Mustafa, Pengarah Jabatan Pembinaan Bahasa dan Sastera, DBP dan Encik Ab. Aziz Mamat, wakil Pengarah Bahagian Sumber dan Teknologi Pendidikan, Kementerian Pendidikan Malaysia. Ceramah ini juga disiarkan secara langsung menerusi Facebook Langsung DBP.


Bahasa Melayu dalam Sistem Pendidikan Menyatupadukan Masyarakat

Kuala Lumpur – Selain menjadi bahasa ilmu, bahasa Melayu juga merupakan satu daripada kurikulum terpenting dalam sukatan sistem pendidikan negara, iaitu sebermula dari peringkat sekolah hinggalah ke peringkat pengajian tinggi. Perkara ini membuktikan bahawa pendidikan bahasa Melayu di negara ini berterusan. Pendidikan bahasa Melayu yang dijadikan sebagai teras utama bukan sahaja melahirkan generasi yang berketerampilan berbahasa dalam proses penulisan dan komunikasi bahkan dapat membentuk generasi yang mencintai bahasa kebangsaan yang menjadi teras perpaduan negara.

Sehubungan dengan itu, program “Tutur Kita 2022: Kalau Bukan Kita Siapa Lagi”, anjuran Bahagian Pengembangan Bahasa Kebangsaan Pelbagai Kaum, Jabatan Pengembangan Bahasa dan Sastera, Dewan Bahasa dan Pustaka (DBP) telah menampilkan seorang guru berpengalaman yang turut dikenali sebagai Cikgu Juilis Mokujal dari negeri Sabah untuk berkongsi perihal bahasa Melayu dalam lensa pendidikan. Program ini turut dikendalikan sepenuhnya oleh Encik Azimin Daud sebagai moderator yang merupakan Perancang Bahasa di DBP.

Lembaran sesi pada kali ini dibuka dengan perkongsian daripada Cikgu Juilis Mokujal berkenaan dengan pengalamannya menjadi seorang guru Bahasa Melayu di Sabah selama hampir 30 tahun. Menurut beliau, terdapat banyak cabaran dalam memastikan keberhasilan bahasa Melayu dalam sistem pendidikan. Antara cabaran yang paling dekat termasuklah pengajaran Bahasa Melayu di peringkat sekolah yang melibatkan guru yang tidak mengambil opsyen Bahasa Melayu. Guru-guru yang tidak mengambil opsyen Bahasa Melayu dan mengajar Bahasa Melayu menghadapi kesukaran untuk mencari pendekatan dan strategi yang hendak digunakan ketika proses pengajaran dan pembelajaran.

Oleh sebab itulah beliau terpanggil untuk membantu guru-guru tersebut dengan penghasilan inovasi agar proses pengajaran dan pembelajaran Bahasa Melayu berjalan dengan jayanya. Antara inovasi yang dihasilkan dan berjaya dilaksanakan termasuklah menerusi penciptaan lagu puisi dan novel RM2. Beliau turut menyatakan, hasil daripada penghasilan tersebut, sedikit banyak telah membuahkan hasil yang cukup ketara.  Inovasi tersebut bukan sekadar memudahkan guru yang tidak mengambil opsyen Bahasa Melayu malah guru-guru yang mengambil opsyen Bahasa Melayu turut mendapat manfaatnya. Hal ini secara tidak langsung merangsang peningkatan prestasi akademik pelajar sekolah berkaitan dengan subjek Bahasa Melayu.

Beliau turut menyatakan pendiriannya berkaitan dengan kepentingan bahasa Melayu dengan membuka ruang penyataan pendirian itu melalui dua persepsi. Yang pertama sebagai seorang guru dan yang kedua sebagai rakyat Malaysia. Beliau berpendapat bahawa setiap pelajar perlu menguasai subjek Bahasa Melayu yang merupakan subjek wajib lulus ketika mengambil peperiksaan di peringkat Sijil Pelajaran Malaysia.

Selain itu, beliau melihat kepentingan berbahasa kebangsaan ini perlu digembleng dan dipraktikkan oleh setiap rakyat di negara ini kerana beliau percaya bahawa bahasa Melayu bukan sekadar bahasa komunikasi atau bahasa ilmu malah sebagai bahasa yang membentuk perpaduan. Jelas beliau, sebagai rakyat Malaysia yang menetap di Sabah, 32 etnik di Sabah kebanyakannya boleh bertutur bahasa Melayu dengan baik.Oleh itu, bahasa Melayu menjadi alat perpaduan selain sebagai bahasa percakapan dan bahasa rasmi”.

Pada akhir sesi, beliau menyatakan harapannya terutama kepada rakan guru di seluruh Malaysia untuk terus kekal bersemangat memainkan peranan dalam memastikan kelangsungan pengaplikasian berbahasa kebangsaan. Baginya, guru bukan sekadar mendidik pelajar memahami subjek Bahasa Melayu, bahkan pada masa yang sama menanamkan rasa kecintaan terhadap bahasa Melayu. Beliau percaya bahawa guru ialah pempengaruh yang paling dekat dengan generasi muda.

Kita memerlukan iltizam dan perlu merealisasikan satu bangsa Malaysia yang mempunyai rasa cinta yang kuat terhadap bahasa Melayu.

Beliau juga mengharapkan agar penghasilan kandungan pendidikan di media sosial terutamanya yang berkaitan dengan subjek Bahasa Melayu diperbanyak. Bagi beliau, usaha ini juga menjadi satu daripada penyumbang pengisian ilmu berkaitan dengan bahasa Melayu di negara ini.


Bahasa Membentuk Pemikiran Rasional dan Akhlak Molek

Petaling Jaya – Persoalan utama dalam falsafah bahasa Melayu merupakan hal yang tidak terbereskan kerana kita tidak pernah sampai kepada hal yang tuntas apabila membicarakan falsafah tersebut. Kita juga tidak mengetahui falsafah bahasa Melayu serta tidak maklum akan tradisi yang melatari cakerawala pemikiran kebudayaan kita yang seterusnya membawa kepada ketidakfahaman kepada asas falsafah bahasa Melayu itu sendiri. Oleh itu, pihak Toko Buku Pujangga Baru telah memilih untuk mengupas isu ini dengan menjemput Pensyarah Pusat Pengajian Bahasa, Tamadun dan Falsafah, Universiti Utara Malaysia, yang juga kolumnis majalah Dewan Bahasa terbitan Dewan Bahasa dan Pustaka, iaitu YBrs. Dr. Tarmizi Hasrah.

Menurut beliau, dalam memikirkan reti bahasa, kita perlu menumpukan pada dua isu, iaitu warisan linguistik bahasa Melayu yang merupakan suatu warisan keilmuan dan ketidakadilan dalam mentafsirkan amalan pemerian nahu bahasa Melayu. Berdasarkan penemuan tulisan historiografi linguistik moden, timbulnya isu yang memaparkan pandangan yang menegaskan linguistik bahasa Melayu itu bukan suatu warisan ilmu tulen kecuali yang dipengaruhi oleh warisan linguistik bahasa Arab dan bahasa Eropah.

Tambah beliau, kenyataan yang dikeluarkan oleh seorang sarjana bahasa Arab pada tahun 2019 menyebut bahawa dengan melihat karya historiografi linguistik, idea yang terkandung dalam karya Raja Ali Haji tidak boleh menyumbang kefahaman terhadap teori linguistik moden sebaliknya hanya beranggapan bahawa karya tersebut lebih sesuai kepada para peminat sejarah semata-mata.

Usaha Akademi Jawi Malaysia yang begitu tuntas mengkaji tradisi bahasa Jawi harus diraikan yang menunjukkan bahawa bahasa Arab bukan sekadar mempengaruhi pengkajian bahasa tetapi pengaruhnya turut menerbitkan suatu warisan keilmuan linguistik bahasa Melayu.

Terdapat komen yang menyatakan bahawa karya Raja Ali Haji tidak sistematik dan tatakaedah yang digunakannya berbeza dan lain daripada kaedah penyusunan kamus yang dilakukan oleh orang Belanda. Namun begitu, komen ini mempunyai ketidakadilan dalam memahami amalan pemerian nahu bahasa Melayu oleh Raja Ali Haji kerana mereka melihat karya tersebut dalam kerangka linguistik moden.

Oleh itu, beliau berkata, terdapat dua isu, iaitu warisan linguistik bahasa Melayu merupakan suatu warisan keilmuan dan ketidakadilan dalam mentafsirkan amalan pemerian nahu bahasa Melayu telah mengundang maksud kepada para pengkaji historiografi linguistik, iaitu linguistik Melayu bukanlah sesuatu warisan keilmuan yang tulen. Hal ini disebabkan oleh kegiatan pemerian nahu bahasa Melayu ketika itu hanyalah ehsan daripada bahasa atau tradisi fasafah yang lain.

Dalam usaha untuk menerbitkan dasar falsafah bahasa, kita perlu menggali warisan itu sendiri. Walau bagaimanapun, terdapat kekangan jika kita hanya ingin menggali warisan yang betul-betul tulen tanpa pengaruh bahasa lain kerana ketiadaan data. Kekangan itu dimudahkan dengan menggunakan karya pemerian nahu bahasa Melayu yang dibangunkan bermodelkan bahasa lain dengan syarat ditulis oleh para penahu watan selain membuat sedikit perbatasan masa, iaitu hanya mengkaji karya dalam tempoh 100 tahun sahaja.

Menurut beliau, kefahaman yang diterapkan oleh linguistik moden terhadap pengertian bahasa berbeza sama sekali daripada kebudayaan yang berkaitan dengan makna bahasa kerana seseorang itu memahami makna bahasa yang mencakupi tatabahasa, adab, adat, budaya dan perilaku. Pengertian makna bahasa seperti ini sangat holistik dan gagal diserlahkan dalam penulisan nahu moden yang menggunakan teori linguistik moden. Pada pandangan beliau, suatu kerangka umum falsafah bahasa Melayu yang ingin dibangunkan mesti melibatkan kesemua elemen ini

Reti bahasa bermaksud, kita mengetahui bahasa, iaitu bukan sekadar faham apa-apa yang diujarkan oleh seseorangbahkan reti dan tahu menempatkan diri dalam konteks pertuturan dan konteks perlakuan serta konteks kebudayaannya.

Tambah beliau, falsafah itu mestilah merujuk suatu kerangka umum yang bertujuan untuk menjelaskan mekanisme penggunaan bahasa yang diterbitkan daripada hukum atau struktur abstrak dalam akal yang melahirkan fakta linguistik konkrit, iaitu merujuk tatabahasa. Daripada struktur tatabahasa, hubungan antara tatabahasa dengan lakuan penuturnya, iaitu dari segi akhlaknya perlu dijelaskan. Falsafah itu juga perlu merungkaikan struktur yang abstrak dan fakta linguistik yang konkrit dengan kesedaran akal dan akhlak penuturnya. Falsafah itu pada akhirnya akan membantu para penutur bahasa Melayu membentuk pemikiran yang rasional dan akhlak yang molek.

Siri Syarahan Susastera siri ketujuh yang bersiaran selama hampir satu jam setengah ini boleh ditonton secara dalam talian melalui saluran Facebook penganjur, https://www.facebook.com/tokobukupujanggabaru/videos/1569189873531852.


Apresiasi Seni Memartabatkan Bahasa Melayu sebagai Bahasa Kebangsaan

Untuk mendapatkan maklumat terkini, ikuti kami melalui Telegram

Kuching – Pada hari ini berlangsungnya Majlis Penyampaian Hadiah Sayembara Deklamasi Puisi dan Lagu Puisi di Universiti Teknologi MARA (UiTM) Cawangan Sarawak, Kampus Samarahan. Sayembara yang dianjurkan oleh Bahagian Hal Ehwal Pelajar UiTM Cawangan Sarawak dengan kerjasama Majlis Perwakilan Pelajar sesi 2021/2022 ini telah berlangsung sejak hujung Disember 2021 hingga September 2022.

Program sayembara tajaan geran daripada Kementerian Belia dan Sukan ini telah dilaksanakan dengan jayanya melalui kolaborasi antara pihak UiTM Cawangan Sarawak dengan Dewan Bahasa dan Pustaka (DBP) Cawangan Sarawak dan Perpustakaan Dewan Bandaraya Kuching Utara (DBKU).

Tujuan utama penganjuran Sayembara Deklamasi Puisi dan Lagu Puisi adalah untuk memartabatkan bahasa Melayu sebagai bahasa kebangsaan Malaysia seperti yang termaktub dalam Perlembagaan Persekutuan dan Akta Bahasa Kebangsaan 1963/67. Selain itu, penganjuran program ini berupaya mencungkil bakat dan menyemai minat para mahasiswa dan pelajar sekolah melalui apresiasi sastera. Secara tidak langsung, program tersebut dapat membentuk minda kreatif, praktikal dan produktif dalam kalangan golongan muda pada zaman ini.

Timbalan Rektor Hal Ehwal Pelajar UiTM Cawangan Sarawak, Prof. Madya Ts. ChM. Dr. Mohammad Isa Mohammadin menyatakan rasa bangganya terhadap penglibatan generasi muda yang mempunyai bakat luar biasa dalam kegiatan apresiasi seni, dalam ucapannya yang telah disampaikan oleh Puan Nurhayati Umar, Penolong Pendaftar Kanan Hal Ehwal Pelajar, UiTM Cawangan Sarawak yang mewakili beliau pada hari ini. Beliau berpesan,

Seiringkan bakat seni dengan pencapaian anda dalam pelajaran.

Program Sayembara Deklamasi Puisi dan Lagu Puisi telah dilaksanakan secara dalam talian dengan mengambil kira situasi era pascapandemik COVID-19, sekali gus memberikan peluang kepada para peserta untuk menggunakan daya usaha kreatif dalam menghasilkan persembahan yang terbaik tanpa bersemuka. Penyertaan sayembara terbahagi kepada dua peringkat, iaitu peringkat Institut Pengajian Tinggi Awam (IPTA) dan peringkat sekolah. Peringkat IPTA melibatkan penyertaan kakitangan dan mahasiswa daripada 14 buah kampus cawangan UiTM di seluruh Malaysia manakala peringkat sekolah pula mempertandingkan peserta daripada 30 buah sekolah menengah dan sekolah rendah di Zon Kuching, Sarawak.

Peserta dari Sekolah Seni Malaysia Sarawak telah mendahului sekolah lain dengan memenangi dua hadiah, iaitu Johan Peringkat Sekolah Menengah bagi Sayembara Deklamasi Puisi dan Pertandingan Lagu Puisi manakala peserta dari Sekolah Kebangsaan Bandar Samariang telah merangkul Johan Sayembara Deklamasi Puisi Peringkat Sekolah Rendah. Sabarudin Ahmad dari Kampus UiTM Cawangan Sarawak pula muncul sebagai Johan Pertandingan Lagu Puisi Kategori Terbuka.

Bagi Sayembara Lagu Puisi Peringkat UiTM Se-Malaysia pula, Khairul Anuar Ab. Hamid dari Kampus UiTM Cawangan Kelantan dan Batricia Supang Kirew dari Kampus UiTM Cawangan Sarawak, masing-masing muncul sebagai Johan Kategori Kakitangan UiTM dan Kategori Mahasiswa.

Majlis Penyampaian Hadiah Sayembara Deklamasi Puisi dan Lagu Puisi UiTM Cawangan Sarawak ini turut diserikan dengan persembahan petikan gitar secara langsung oleh Awangku Aiman Farhan Awang Juffry Fahamy, mahasiswa UiTM Cawangan Sarawak. Para hadirin turut disajikan dengan tayangan montaj Sayembara Deklamasi Puisi dan Lagu Puisi serta persembahan oleh wakil staf dan pelajar UiTM Cawangan Sarawak.

Majlis ini diakhiri dengan sesi penyampaian cenderamata oleh pihak UiTM Cawangan Sarawak kepada pihak DBKU dan DBP Cawangan Sarawak. Pihak UiTM turut merakamkan ucapan penghargaan dan terima kasih kepada DBP Cawangan Sarawak atas komitmen dan sumbangan kepakaran dalam menjayakan sayembara tersebut serta berharap agar sinergi yang baik ini dapat diteruskan pada masa akan datang.


Kemeriahan Aktiviti Berkonsepkan Pendidikan Kebahasaan

Putrajaya – Temasya Bahasa 2022 bersempena dengan program Dekad Bahasa Kebangsaan dan Dekad Membaca Kebangsaan yang dilaksanakan oleh Bahagian Perkamusan, Dewan Bahasa dan Pustaka (DBP) menutup tirai penganjurannya pada hari ini dengan meriah sekali. Dianggarkan lebih daripada 400 orang pengunjung yang kelihatan begitu seronok dan bersemangat mengunjungi aneka reruai yang bertemakan celik bahasa, di samping meninjau pelbagai pertandingan yang berlangsung secara serentak di Kompleks Sekolah Menengah Kebangsaan Putrajaya Presint 11 (2).

Majlis penutupan program Temasya Bahasa Putrajaya 2022 ini disempurnakan oleh YBrs. Puan Fauzilahyatun Mustafa, Pengarah Jabatan Pembinaan Bahasa dan Sastera, DBP. Dalam ucapannya itu, beliau menyuarakan kelegaan dan keterujaannya melihat generasi Z dan generasi alfa pada kali ini menggunakan kesempatan pada hari minggu di luar rumah dengan memanfaatkan aktiviti yang berkonsepkan pendidikan kebahasaan di celah kemajuan informasi dan keasyikan aktiviti media sosial.

Antara pertandingan yang diadakan secara serentak termasuklah Pertandingan Pencak Aksara Kategori Sekolah Rendah, Pencak Aksara Kategori Sekolah Menengah, Pertandingan Baca Naskhah Klasik Kategori Sekolah Menengah, Pertandingan Dengarlah Ceritaku Kategori Sekolah Rendah dan Pertandingan Mewarna Prasekolah.

Terdahulu, YBrs. Puan Hajah Farizah Haji Ahmad, Pengarah Jabatan Pendidikan Wilayah Persekutuan Putrajaya telah sudi merasmikan program Temasya Bahasa Putrajaya 2022, yang disusuli dengan acara senamrobik yang menghangatkan lagi suasana pagi yang disertai oleh hampir 100 orang pelajar sekolah hos.

Banyak peserta cilik menampilkan kehandalan mengeja dalam bahasa Melayu, mempersembahkan cerita dan mewarna, serta tidak kurang juga anak-anak remaja yang menonjolkan bakat membaca naskhah Melayu klasik yang bertulisan Jawi. Sebelum penutupan temasya pada sebelah tengah hari, pusingan akhir Pertandingan Pencak Aksara Sekolah Menengah telah menarik tumpuan orang ramai yang menyaksikan persaingan enam peserta di pentas utama. Para pemenang pertandingan ini diumumkan pada akhir acara penutupan temasya.

Sekolah hos yang menjadi tempat berlangsungnya acara ini ialah Sekolah Menengah Kebangsaan Putrajaya Presint 11 (2), yang bergabung tenaga dengan Sekolah Kebangsaan Putrajaya Presint 8 (3). Tarikan aktiviti dan permainan bahasa di reruai yang menjadi tumpuan ialah Roda Kata, Dam Bahasa, Celik Jawi, Sahibba Chopp dan jualan produk DBP oleh Ujana Buku.


Cungkil Bakat Baharu melalui Sayembara Deklamasi Puisi

Untuk mendapatkan maklumat terkini, ikuti kami melalui Telegram

Kota Bharu – Sebanyak 20 orang pelajar sekolah rendah dan menengah telah berentap di pentas akhir Sayembara Deklamasi Puisi bersempena dengan Dekad Bahasa Kebangsaan 2022 Peringkat Negeri Kelantan, anjuran Dewan Bahasa dan Pustaka Wilayah Timur (DBPWT) dan Gabungan Penulis Muda Negeri Kelantan (GEMA) baru-baru ini. Majlis perasmian dan penyampaian hadiah pula telah disempurnakan oleh Puan Ariza Haji Che Ismail, Pengarah DBPWT. Yang turut hadir memeriahkan program ialah Encik Zainal Abidin Muhammad (Ketua 1 GEMA).

Dalam ucapannya, Puan Ariza menggesa agar penganjuran sayembara ini dimantapkan dan dibawa ke platform yang lebih besar agar bakat-bakat baharu dalam program deklamasi puisi dapat dicungkil. Beliau juga berharap agar sayembara ini akan terus bertapak dengan menggalakkan pelajar mencipta dan mendeklamasikan sendiri puisi yang dihasilkan, khususnya puisi dalam bidang sains dan teknologi. Usaha ini dapat menggalakkan para pelajar menggunakan bahasa dan istilah yang betul dan pada masa yang sama menyebarkannya menerusi platform sastera.

Beliau menyifatkan acara sastera (deklamasi puisi) menunjukkan perkembangan yang sangat positif apabila mendapat penyertaan khalayak peserta daripada pelajar aliran sains, teknikal dan vokasional.

Tambah beliau, program ini amat wajar dilaksanakan bagi menyambung usaha pengembangan dan pemasyarakatan sastera melalui pendeklamasian puisi yang amat sinonim dengan masyarakat Wilayah Timur khususnya di negeri Kelantan.

Menurut beliau, program ini juga dapat menjadi tapak latihan dan penunjuk utama terhadap kualiti persembahan deklamasi puisi. Sehubungan dengan itu, wadah yang selama ini sudah dibina dan diperakui keberkesanannya dengan kerjasama persatuan penulis tempatan dalam pengembangan sastera kepada masyarakat haruslah disokong.

Sementara itu, johan Kategori Sekolah Menengah telah dimenangi oleh Nur Syauqina Mazlan (SMK Dato’ Perdana). Naib johan dan tempat ketiga pula diraih oleh Naeema Natasya Puteri Mohd Ghazali (SMK Pengkalan Chepa) dan Wan Mayzatul A’isyah Wan Hazman (Maahad Muhammadi Perempuan Kota Bharu).

Yang turut memenangi hadiah tempat keempat hingga keenam untuk kategori ini ialah Wan Arif Farhan Azhar (SM Sains Tengku Faris Petra), Adam Muhammad Shardy (Kolej Vokasional Pengkalan Chepa), dan Nur Syifaa’ Nadiah  Mohd Mazdi (SMK Agama Naim Lilbanat Kota Bharu).

Sebanyak empat hadiah sagu hati menjadi milik Muhammad Azim Ab. Latif (SMK Dato’ Perdana), Muhammad Dinie Aieman Mohd Zuwairimuzri Adha (SM Sains Tengku Faris Petra), Nur Izzah Zulfah Ab. Manah (SMK Sultan Ibrahim 1, Pasir Mas) dan Muhammad Isyraf Ajwad Adnan (SMK Agama Melor).

Bagi Kategori Sekolah Rendah pula, Syarifah Muzfirah Syed Akmal (SK Islah, Kota Bharu) telah dinobatkan sebagai johan, manakala naib johan dan tempat ketiga masing-masing dimenangi oleh Muhammad Bukhari Mohd Ilman (SK Buloh Poh, Kota Bharu), dan Nurul Aimy Insyirah Muhammad (SK Penambang).

Pemenang hadiah keempat hingga keenam terdiri daripada Muhammad Soleh Zikrie Mohd Shakirurahman (SK Pak Pura), Amna Naleysha Maizu (SK Sungai Terah) dan Wan Nur Syahirah Wan Aziz (SK Perala).

Hadiah sagu hati pula menjadi milik Adam Hadif Anaqi Mohd Ezham (SK Islah), Aufa Faizah Mohd Nor Hashri (SK Islah), Mohd Aqil Wadihan Yuswardi (SK Raja Bahar) dan Nur Aini Suffiyah (SK Kubang Kerian 3).

Terdahulu, penganjuran sayembara ini telah dicetuskan oleh DBPWT dan GEMA sejak tahun 2001 dengan kerjasama Jabatan Pendidikan Negeri Kelantan. Tujuannya adalah untuk menyokong usaha pemartabatan bahasa dan sastera kebangsaan yang dilaksanakan di bawah geran Bulan Bahasa dan Sastera Negara, Bulan Bahasa Kebangsaan, Gerakan Dekad Bahasa Kebangsaan dan yang terkini Dekad Bahasa Kebangsaan.

Dalam tempoh 21 tahun, program ini menjadi acara yang ditunggu-tunggu oleh pelajar sekolah dan mendapat penyertaan ratusan pelajar saban tahun. Program ini juga telah banyak melahirkan para deklamator tempatan yang menembusi acara pada peringkat kebangsaan dan antarabangsa melalui pelbagai peringkat umur sama ada kanak-kanak, remaja, dewasa dan etnik.


Maksimumkan Teknologi Digital ke Arah Memperkasakan Bahasa dan Sastera Melayu

Arau – Dalam mengikuti perkembangan era digital yang semakin meluas, usaha untuk memartabatkan bahasa dan sastera Melayu perlu diperkasakan lagi secara terus-menerus. Para penulis dan penerbit juga seharusnya terus bergerak seiring dengan perkembangan zaman dalam mengangkat dan mendukung bahasa Melayu.

Landskap baharu perkembangan digital sewajarnya digunakan dengan tahap maksimum untuk membawa bahasa dan sastera Melayu ke mercu yang lebih baik. Peranan serta keindahan bahasa dan sastera Melayu perlu digunakan sepenuhnya walaupun kita kini berada pada zaman sains dan teknologi yang pesat membangun. Bahkan hal ini seharusnya menjadi ikonik dalam menghadapi era globalisasi yang semakin rencam.

Demikian titah Raja Muda Perlis, Tuanku Syed Faizuddin Putra Jamalullail selepas berkenan berangkat menyaksikan simbolik penyerahan van jenazah yang diwakafkan oleh Syarikat Tradewinds International melalui Majlis Agama Islam dan Adat Istiadat Melayu Perlis (MAIPs) yang disampaikan oleh Ketua Pegawai Eksekutifnya, Encik Mohd Nazim Mohd Noor kepada Encik Syed Abu Bakar Syed Kamal Bharin Jamalullail, selaku Pengerusi Jawatankuasa Masjid Al-Mursyid Pauh Guring baru-baru ini.

Pada program yang sama, Tuanku Raja Muda selaku Yang DiPertua menyerahkan sumbangan MAIPs yang berjumlah RM21 000 kepada 30 orang asnaf terpilih dalam kalangan anak kariah masjid yang sama untuk diagihkan oleh amilnya, Encik Ku Mat Isa Ku Ismail. Masing-masing akan menerima RM700 setiap seorang.

Tuanku Syed Faizuddin Putra juga bertitah,

Pelbagai usaha di peringkat antarabangsa telah pun dilaksanakan untuk mengembalikan bahasa Melayu sebagai bahasa supranasional, iaitu bahasa serantau dan bahasa antarabangsa, seperti pada zaman kegemilangan kerajaan Kesultanan Melayu suatu ketika dahulu dan amatlah penting agar usaha ini turut disokong oleh segenap lapisan peringkat terutama sekali di peringkat tempatan untuk lebih memperkasakan usaha-usaha tersebut.

Dengan merujuk prinsip Keluhuran Perlembagaan dalam Rukun Negara melalui Perkara 152 (1) Perlembagaan Persekutuan jelas menyatakan bahawa bahasa kebangsaan ialah bahasa Melayu. Maka bahasa Melayu sepatutnya diletakkan mengatasi bahasa lain selaras dengan peruntukan dalam Perlembagaan Persekutuan. Bahasa Melayu juga sepatutnya menjadi bahasa yang diagungkan dan dibanggakan oleh seluruh lapisan masyarakat dan institusi ilmu di Malaysia.


Memperkasakan Pasukan Forum Remaja Negeri Sarawak

Untuk mendapatkan maklumat terkini, ikuti kami melalui Telegram

Sibu – Program Pemerkasaan Forum Remaja Bahagian Sibu telah berlangsung pada hari ini yang bermula pada pukul 8.00 pagi hingga pukul 1.30 tengah hari di Hotel Premier, Sibu, Sarawak. Program ini merupakan program bimbingan siri keempat yang dilaksanakan oleh Unit Promosi dan Pengiktirafan, Dewan Bahasa dan Pustaka (DBP) Cawangan Sarawak selepas berjaya dilaksanakan di Bahagian Miri (Bintulu dan Miri), Bahagian Limbang dan Bahagian Kuching.

Program ini merupakan anjuran DBP Cawangan Sarawak dengan kerjasama Kerajaan Negeri Sarawak dan Pejabat Pendidikan Daerah Sibu. Sebanyak 24 orang guru yang merupakan guru pembimbing pasukan Forum Remaja dan juga guru baharu yang berminat menjadi guru pembimbing pada masa akan datang terlibat dalam program ini yang berlangsung selama setengah hari.

Fokus program ini adalah berkaitan dengan elemen penting dalam penghakiman Forum Remaja Peringkat Kebangsaan, iaitu konsep forum, aspek bahasa, sebutan baku dan juga pengendalian forum. Sesi bimbingan ini pula telah disampaikan oleh pegawai dari DBP Cawangan Sarawak, iaitu Encik Ja’afar Haji Hamdan, Puan Stephanie Lenya Chaong, Puan Askhairunisa Alwi dan Puan Intan Nur-Izzati Shabri.

Melalui pelaksanaan program ini, DBP Cawangan Sarawak telah mendapatkan beberapa input daripada para peserta bagi menambah baik kaedah pelaksanaan program. Hasilnya, ada peserta yang mencadangkan agar program bimbingan ini dapat dilaksanakan dalam tempoh masa yang lebih panjang dengan memasukkan sesi praktikal. Para peserta turut mencadangkan supaya diadakan sesi pemerahan otak dan berkongsi tip penyediaan isi forum yang mantap yang dapat memancing audiens dan panel hakim.

Urus setia juga telah menerima respons yang positif dan menggalakkan daripada para peserta. Pelaksanaan program ini disambut baik, bahkan mendapat cadangan agar turut diperluas dengan penyertaan guru mata pelajaran Bahasa Melayu dan pelajar yang bakal menduduki peperiksaan Sijil Pelajaran Malaysia (SPM).

Program Pemerkasaan Forum Remaja ini merupakan program khas dalam rangka mempertingkatkan mutu pasukan Forum Remaja di negeri Sarawak dengan mengambil kira komen dan laporan para hakim terhadap pasukan Forum Remaja yang mewakili Sarawak di peringkat kebangsaan.

Program ini diharapkan dapat membantu guru pembimbing memperbaik mutu persembahan pasukan yang bukan sahaja dalam menyampaikan hujah, bahkan merangkumi kebolehan mengungkapkan buah fikiran dalam bahasa Melayu baku dengan baik dan berkesan di pentas forum.


DBP Teguh Berjuang dalam Mendaulatkan Bahasa Kebangsaan

KUALA LUMPUR − Tarikh 22 Jun merupakan hari yang sangat besar ertinya dalam sejarah perkembangan bahasa Melayu di negara ini. Pada tarikh inilah lahirnya Dewan Bahasa dan Pustaka (DBP), yang muncul sebagai nama dari suatu sejarah. “Aksara Nan Hidup Sepanjang Zaman” menjadi tema sambutan ulang tahun DBP pada tahun ini. Sehubungan dengan itu, DBP akan mengadakan Majlis Sambutan Ulang Tahun DBP ke-65 pada 22 Jun 2021 (Selasa), pukul 9.00 pagi secara dalam talian. Majlis ini akan dirasmikan oleh Yang Berhormat Datuk Dr. Radzi Jidin, Menteri Pendidikan Malaysia.

Dalam majlis ini juga, DBP akan melancarkan Pelan Strategik DBP 2021-2025 sebagai simbol kesediaan DBP meneroka lebih banyak potensi bagi meluaskan peranannya dalam kepesatan dunia digital, maklumat dan Revolusi Industri 4.0. Forum Khas juga akan diadakan selepas berakhirnya majlis sambutan itu yang akan membariskan beberapa orang panel jemputan, iaitu Tuan Haji Nazri Kahar (Penerbit Eksekutif, ASTRO Awani), Prof. Madya Ts Dr. Jessica Ong Hai Liaw (Pengarah, Bahagian Hal Ehwal Korporat, Jaringan Industri dan Perhubungan Antarabangsa, Universiti Pertahanan Nasional Malaysia) dan Encik Logesh Kumaar (Pengarah, Perancang Strategi Media, Firewood Marketing, Amerika Syarikat) serta Dr. Norzizi Zulkifli (Ketua Pusat Pengajian Teater, Universiti Teknologi MARA) sebagai moderator, yang akan membincangkan tentang isu serta cabaran DBP yang bertepatan dengan tema sambutan ulang tahun pada kali ini. Majlis Bacaan Surah Yasin dan Tahlil serta Ceramah Khas pula akan diadakan pada 23 Jun 2021 (Rabu), bermula pada pukul 8.00 pagi.

Berdepan dengan cabaran pandemik COVID-19, DBP turut mengambil inisiatif dengan mempelbagaikan medium penyebaran demi memastikan kegiatan pengembangan bahasa dan sastera kebangsaan tetap dilaksanakan dan sampai kepada khalayaknya. Walaupun sambutan ulang tahun DBP pada kali ini tidak dapat dilaksanakan secara bersemuka seperti kebiasaannya, DBP menjadikan landasan media sosial sebagai laluan agar masyarakat dapat turut merasa denyut nadi perjuangan mendaulatkan bahasa kebangsaan.

Bertemakan “Aksara Nan Hidup Sepanjang Zaman”, DBP turut mengajak masyarakat untuk lebih memahami asas penubuhan DBP dengan siaran infografik Pertama di DBP melalui media sosial DBP Malaysia (Facebook, Twitter, Instagram dan Telegram). Infografik ini akan memaparkan sejarah DBP yang meliputi pentadbiran, penerbitan, pembinaan dan pengembangan bahasa dan sastera kebangsaan sejak tahun 1956 hingga kini.

Bagi menyokong keghairahan masyarakat berpantun dalam ruangan komen media sosial DBP, DBP juga menganjurkan program Adik Berpantun bersempena dengan sambutan ulang tahun DBP ke-65. Pada kali ini, DBP mengajak kanak-kanak seawal usia lima tahun untuk berpantun yang pastinya mengundang pelbagai gelagat yang mencuit hati sewaktu sesi rakaman oleh ibu bapa. Video yang terpilih turut disiarkan melalui media sosial DBP dan melalui saluran Didik TV, Kementerian Pendidikan Malaysia.

Sepanjang bulan Jun ini juga, tersedia pelbagai pertandingan yang boleh disertai oleh orang ramai seperti Pertandingan Seni Coret Jawi dan Pertandingan Korus. Maklumat terkini mengenai aktiviti yang dilaksanakan serta pertandingan yang dianjurkan boleh didapati melalui media sosial DBP Malaysia. Pelbagai hadiah menarik juga disediakan berserta sijil penyertaan kepada para peserta.


Program Pembakuan Bahasa untuk Pendidik

Sibu – Program Pemerkasaan Forum Remaja pada hari ini memfokuskan elemen penilaian dalam pertandingan Forum Remaja dan perkongsian tentang pembakuan bahasa yang merupakan tujuan utama penganjurannya. Para peserta program ini terdiri daripada pendidik dari sekolah menengah di bahagian Sarikei, Mukah dan Kapit.

Program Pemerkasaan Forum Remaja ini anjuran bersama Unit Pengembangan Bahasa dan Sastera, Dewan Bahasa dan Pustaka (DBP) Cawangan Sarawak dengan Kerajaan Negeri Sarawak dan Pejabat Pendidikan Daerah Sarikei, Mukah dan Kapit. Ketiga-tiga bandar ini merupakan bandar kecil di Sarawak yang mengambil masa selama satu jam hingga tiga jam perjalanan ke Sibu dengan menaiki kenderaan melalui lebuh raya Pan-Borneo yang dijangka siap sepenuhnya pada tahun hadapan.

Peribahasa mengatakan bahawa hendak seribu daya, tak hendak seribu dalih. Perjalanan yang memakan masa selama berjam-jam ini tidak mampu mematahkan semangat para guru dari bandar-bandar tersebut untuk mengambil peluang menyertai program ilmu ini. Hotel Premier yang bertaraf tiga bintang di Sibu dipilih oleh pihak urus setia sebagai lokasi program pada kali ini dan penginapan para peserta untuk satu malam pula turut ditaja oleh pihak penganjur di hotel yang sama.

Para peserta menunjukkan pelibatan yang baik sepanjang sesi perkongsian ilmu dengan bertanyakan pelbagai soalan berkenaan dengan pembinaan judul sehinggalah kepada pemilihan isi utama dan isi sampingan dalam forum. Tema yang diberikan oleh pembimbing pada sesi sumbang saran adalah dari aspek ekonomi. Rata-rata peserta bersemangat memugarkan idea dan bersoal jawab dengan para pembimbing bagi meningkatkan pemahaman dalam membina judul yang menarik. Senario sebegini amat diperlukan dalam program yang berunsurkan bimbingan bagi memperoleh input yang baharu dan segar.

Di samping itu, penggunaan laras bahasa yang tepat juga disentuh dalam sesi perkongsian pada hari ini seperti laras bahasa sukan, agama, sains dan sebagainya. Pada masa yang sama, para peserta diingatkan supaya merujuk laman web Pusat Rujukan Persuratan Melayu DBP untuk mendapatkan khidmat nasihat bahasa yang diperlukan.

Para peserta juga dipelawa untuk menghantar karya penulisan cerpen, puisi, esei kritikan, artikel dan berita kegiatan kepada editor DBP Cawangan Sarawak untuk disiarkan dalam ruangan Wadah Bahasa dan Sastera (WBS), dan Yang Indah Itu Bahasa (YIIB) dalam akhbar Utusan Sarawak dan Utusan Borneo. Selain itu, laman web Jendela DBP dan e-Borneo turut dipromosikan kepada para peserta dengan harapan agar maklumat tersebut dapat disebarkan dan dikongsikan kepada rakan-rakan yang lain.


Meraikan Pilihan Raya Secara Sopan Berbahasa

Untuk mendapatkan maklumat terkini, ikuti kami melalui Telegram

Kuala Lumpur – Selain menjadi alat komunikasi, bahasa juga merupakan teras kelangsungan demokrasi. Bahasa juga menyatukan pemimpin dan rakyat. Sehubungan dengan itu, menjelang hari pembuangan undi bagi Pilihan Raya Umum Ke-15 (PRU-15), Dewan Bahasa dan Pustaka (DBP) menerusi Rancangan Lidah Rakyat: Canai Bahasa dan Sastera memfokuskan komunikasi dan pilihan raya.

Panel undangan pertama, iaitu Dr. G. Manimaran Govindasamy merupakan penganalisis pilihan raya, sementara panel yang kedua ialah Prof. Madya Dr. Sharifah Syahirah S. Shikh, iaitu Pensyarah Kanan di Fakulti Pendidikan, Kemanusiaan dan Sastera Kolej Universiti Poly-Tech MARA. Sesi pada kali ini dikendalikan sepenuhnya oleh Encik Abdul Ghani Abu.

Menurut Dr. G. Manimaran Govindasamy, kehangatan PRU ketika ini menyebabkan berlakunya satu keadaan yang “serius” sehingga satu komponen terpenting, yakni bahasa kelihatan semakin dilupakan sedangkan bahasa merupakan elemen terpenting yang perlu dititikberatkan. Beliau menyatakan bahawa bahasa itu menentukan kejayaan seorang calon atau sesebuah parti.

Beliau turut berpendapat bahawa kematangan berpolitik boleh diukur melalui penggunaan bahasa, iaitu melalui kesantunan berbahasa yang dipraktikkan terutamanya ketika berkempen. Beliau juga menyatakan kegusarannya berkaitan dengan kerancuan berbahasa ketika pilihan raya.

Satu perkara yang kurang diberi perhatian dalam pilihan raya ialah bahasa yang bercampur aduk. Sekiranya bahasa tidak menggunakan istilah yang betul atau tidak digunakan dengan betul dan dengan nada yang marah, mesej tidak akan sampai. Bahasa yang molek akan memperlihatkan keperibadian dan kematangan seseorang yang pada akhirnya mampu memberikan sumbangan  atau kemenangan dalam PRU. Bahasa merupakan satu aset. Bukan sahaja untuk seseorang calon itu menang, bahasa juga sebagai aset untuk pengundi memilih calon yang terbaik.

Tambah beliau, bahasa dilihat menjadi teras utama kelangsungan seseorang calon atau sesebuah parti politik. Selain itu, rantaian penggunaan bahasa perlu seiring bermula daripada kepimpinan tertinggi hingga ke peringkat jentera akar umbi. Jika keperihatinan berbahasa hanya dipraktikkan oleh pemimpin tertinggi tetapi tidak pada peringkat akar umbi, maka akan memberikan kesan terhadap penerimaan pengundi. Begitu juga sebaliknya. Perlu ada keselarian rantaian penggunaan bahasa.

Sementara itu, menurut Prof. Madya Dr. Sharifah Syahirah S. Shikh, PRU merupakan satu suasana merayakan atau meraikan demokrasi di negara ini. Dalam fasa merayakan atau meraikan demokrasi ini, kepentingan kesantunan berbahasa itu perlu dititikberatkan.

Kita perlu ingat bahawa kita meraikan sesuatu yang amat baik, iaitu pilihan raya. Jika semasa kita meraikan itu, ada golongan yang menggunakan bahasa yang tidak molek, kita kena menegur, mengkritik dan menolak kerana hal ini akan mencipta pembentukan budaya kerana mereka terdedah dan berjumpa dengan banyak orang. Oleh tu, para penceramah politik janganlah sesekali mengorbankan Rukun Negara yang kelima, iaitu kesopanan dan kesusilaan.

Tambahnya lagi, negara ini pada fasa kini sedang bergerak menuju ke fasa demokratik matang. Oleh sebab itulah, pada dekad ini rakyat bukan sekadar menjadi pengundi, malah menjadi penilai dan pemantau gerak-geri parti politik.

Kita hendak menuju ke arah negara demokratik matang, iaitu semua ahli politik dapat memujuk, mengetengahkan fakta dan berhujah secara profesional tanpa elemen yang negatif kerana kini masanya untuk meraih. Oleh itu, ahli politik dan penceramah politik, molekkanlah bahasa supaya kita semua dapat meraih PRU ini dengan baik.

Pada akhir perkongsiannya, beliau sempat menyatakan harapannya.

Sesungguhnya PRU ini mengangkat hak dan kebebasan untuk kita memilih. Hak kebebasan untuk berkomunikasi. Kita berada dalam satu negara yang dapat berkomunikasi secara terbuka. Namun begitu, ingatlah bahawa daripada kebebasan itu datangnya tanggungjawab. Maka menjadi tanggungjawab kita untuk memastikan bahasa atau cara berkomunikasi yang digunakan dapat menjadikan bangsa Malaysia sebagai bangsa yang disegani.


Ubah Sikap untuk Memartabatkan Bahasa Melayu

Kuala Lumpur – Pemartabatan bahasa Melayu sebagai bahasa kebangsaan negara Malaysia masih menjadi isu yang perlu diberi perhatian kerana kedudukannya yang masih dipersoalkan oleh segelintir masyarakat. Dalam mengulas dan membincangkan dengan lebih lanjut berkaitan dengan hal ini, pihak BERNAMA Radio telah menjemput Felo Majlis Profesor Negara, YBhg. Prof. Emeritus Datuk Dr. Teo Kok Seong dalam slot “Pemikir Negara” kelolaan penyampainya, iaitu Ziana Nasir.

Menurut beliau, bahasa Melayu merupakan satu-satunya bahasa di dunia yang tidak dihormati sepenuhnya oleh warganegaranya sendiri sedangkan bahasa tersebut mewakili segenap lapisan masyarakat dan seluruh pelosok tanah air.

Masih ada warganegara terutamanya dalam kalangan kaum bukan Melayu yang belum boleh berbahasa Melayu dengan baik sedangkan negara kita telah 65 tahun merdeka dan Persekutuan Malaysia pula telah pun 59 tahun terbentuk.

Katanya lagi, perkara yang menyedihkan ialah ada dalam kalangan kaum Melayu sendiri yang mempertikaikan kemampuan bahasa Melayu untuk memandaikan anak bangsa dan membangunkan negara ini. Walaupun hanya segelintir yang mempunyai pandangan tersebut tetapi sebenarnya tidak boleh ada seorang pun yang mempunyai pandangan sebegitu terhadap bahasa kebangsaan. Bak kata pepatah “Kerana nila setitik, rosak susu sebelanga”.

Sepatutnya penggunaan bahasa Melayu pada papan tanda juga perlu berkuatkuasa di seluruh negara di bawah Akta Kerajaan Tempatan 1976. Namun begitu, kebanyakan papan tanda dan iklan di negara kita terutamanya di bandar raya tidak menggunakan bahasa Melayu sedangkan penggunaannya merupakan keperluan dari sudut perundangan.

Beliau juga berkata, sikap masyarakat Malaysia menyebabkan usaha pemartabatan bahasa Melayu menjadi sukar kerana kebanyakannya kurang dan tidak yakin akan kemampuan bahasa ini untuk memajukan negara dan memandaikan anak bangsa. Bukan itu sahaja, bagi masyarakat, bahasa Melayu tidak mempunyai nilai ekonomi yang tinggi seperti bahasa Inggeris dan bahasa Mandarin. Bahasa Melayu mempunyai nilai budayanya yang tinggi.

Katanya lagi, usaha pemartabatan bahasa kebangsaan ini juga menempuh jalan sukar disebabkan tindak balas rakyatnya sendiri. Contohnya, apabila ingin memartabatkan kembali tulisan Jawi dan dimuatkan dalam sukatan pelajaran dan diajar di sekolah, terdapat tindak balas yang begitu agresif daripada pihak tertentu. Faktor sikap dan tindak balas rakyat yang negatif menyukarkan usaha perkembangan dan kemajuan bahasa Melayu sebagai bahasa kebangsaan negara ini.

Dalam usaha untuk memartabatkan bahasa Melayu, masyarakat perlu mengubah sikap mereka terhadap bahasa ini. Masyarakat perlu yakin dan percaya akan kebolehannya untuk memajukan negara selain menyokong sepenuhnnya penggunaan bahasa tersebut dalam sektor pendidikan negara kita.

Tambah beliau, masyarakat perlu berusaha untuk meningkatkan lagi nilai ekonomi bahasa ini agar setanding dengan bahasa lain. Dalam usaha untuk mengubah sikap ini, pelbagai pihak perlu mempunyai perancangan yang rapi dan memupuknya sejak zaman sekolah lagi. Anak muda tidak boleh dibiarkan mencintai bahasa itu dengan sendirinya tanpa sebarang usaha pemupukan dari awal.

Jika dilihat, penggunaan bahasa kebangsaan di negara ini kurang memuaskan baik dari segi kualiti mahupun kuantiti. Kedua-dua aspek ini harus dipertingkat dan setiap warganegara perlu memberikan perhatian kepada penggunaan bahasa Melayu yang baik dan betul seperti yang disyorkan oleh Dewan Bahasa dan Pustaka, selaku agensi bahasa yang ulung di negara ini.

Penggunaan bahasa Melayu yang berkualiti adalah penting terutamanya apabila diguna pakai dalam urusan rasmi khususnya medium yang berbentuk tulisan. Hal ini kerana kita mempunyai masa untuk menyuntingnya dari segi ejaan dan tatabahasa berbanding dengan bentuk pertuturan.

Tambahnya, bahasa Melayu juga perlu berkualiti dalam siaran yang berbentuk berita atau dokumentari. Namun begitu, terdapat pengecualian bagi program yang bersiaran secara langsung disebabkan oleh siaran ini berlaku secara spontan sehingga menyukarkan masyarakat daripada tidak menggunakan bahasa rojak.

Dalam usaha memartabatkan bahasa Melayu di negara ini, terdapat satu sisi yang sangat penting, iaitu dengan menggunakan perkataan asli bahasa Melayu. Perkataan yang sudah mantap penggunaannya janganlah sesekali digantikan oleh perkataan pinjaman bahasa lain. Contohnya, perkataan “solusi” bagi menggantikan perkataan asli bahasa Melayu yang telah mantap, iaitu “penyelesaian”.


Perkataan: “Minta” atau “Pinta”, “Mohon” atau “Pohon”, “Nipis” atau “Tipis”?

Untuk mendapatkan maklumat terkini, ikuti kami melalui Telegram

Saya mengalami kekeliruan tentang penggunaan perkataan mohon atau pohon, minta atau pinta, nipis atau tipis. Perkataan yang manakah yang tepat?

Daripada:
Hassan Che Ling,
Cheras Perdana, Kuala Lumpur.


Memperbanyak Buku Terjemahan dari Luar Negara

Kuala Lumpur –Berdasarkan dunia perbukuan di Malaysia, negara ini dikatakan menghadapi kekurangan buku terjemahan, iaitu buku dari luar negara yang diterjemahkan ke dalam bahasa kebangsaan. Sehubungan dengan itu, usaha memperbanyak buku tersebut berupaya merangsang minat pembacaan masyarakat, yang sekali gus berupaya meningkatkan mutu penulisan yang ada.

Demikian antara inti pati penerangan oleh Encik Kiridaren Jayakumar, yang berpengalaman dalam dunia industri perbukuan dan juga seorang Ketua Pegawai Eksekutif The Bibliophile. Beliau diundang untuk berkongsi pandangannya terhadap dunia perbukuan tanah air melalui Program Tutur Kita 2022, yang dikendalikan oleh Encik Azimin Daud, selaku moderator yang merupakan Perancang Bahasa di Dewan Bahasa dan Pustaka (DBP).

Menurut Encik Kiridaren Jayakumar, beliau mula serius bergiat dalam perniagaan menjual buku bermula dari tahun 2018 hingga kini. Beliau juga berhasrat untuk menjadikan budaya membaca di negara ini sebagai sesuatu yang membanggakan. Beliau berhasrat untuk meningkatkan pelibatan masyarakat dan minat mereka terhadap pembacaan buku di negara ini.

Fokus kita adalah untuk mereka yang tidak ingin membaca buku dan menjadikan membaca itu sebagai aktiviti yang santai.

Beliau juga berkongsi pengalamannya berbual dengan beberapa orang Sasterawan Negara pada suatu ketika dahulu dan ada di antara mereka yang menyatakan bahawa hasil pembacaan daripada karya luar negara banyak membantu mereka menghasilkan karya yang lebih berkualiti.

Apabila kita membawa banyak buku terjemahan dari negara luar, mutu pembacaan juga akan meningkat dan secara tidak langsung dapat melahirkan penulis yang baik. Sebagai contoh, banyak penulis Malaysia yang terdahulu mempunyai penulisan yang beraras tinggi.

Tambah beliau, penerbitan buku DBP ketika ini sememangnya memenuhi permintaan semasa.

DBP menerbitkan pelbagai jenis buku. Antaranya termasuklah karya yang paling susah nak dapat, karya Sasterawan Negara yang asli, sejarah negara, bahasa, psikologi bahasa dan psikologi agama. Kini, DBP lebih memenuhi permintaan pembaca.

Sementara itu, beliau turut mengakui akan cabaran yang dihadapi dalam aktiviti penjualan buku. Menurut beliau, selepas pandemik COVID-19, para penjual buku atau syarikat buku perlu membawa buku kepada peminat buku. Penjualan buku juga tidak boleh bergantung pada penjualan secara dalam talian sahaja.

Beliau turut menyatakan harapannya agar semua rakyat Malaysia terus menyuburkan amalan membaca di negara ini selain berharap agar banyak lagi buku dari luar negara dapat diterjemahkan dalam bahasa kebangsaan. Beliau juga menyarankan agar penulis ulasan buku tidak hanya menulis berkaitan dengan kandungan buku semata-mata tetapi menulis tentang kepentingan membaca buku tersebut.


Kriteria Pemilihan Buku Kanak-kanak Penting untuk Bacaan Awal Kanak-kanak

Shah Alam – Baru-baru ini, Program Dekad Membaca Kebangsaan (DMK) Peringkat Pertubuhan Bukan Kerajaan 2022 telah diadakan di LT2, Universiti Selangor (UNISEL) Kampus Shah Alam, Shah Alam, Selangor. Program ini merupakan anjuran bersama UNISEL dengan Dewan Bahasa dan Pustaka (DBP) dan Majlis Buku Kanak-kanak dan Remaja Malaysia (MBBY) dan IBBY Malaysia.

Secara keseluruhannya, program ini telah disertai oleh 150 orang peserta yang terdiri daripada warga kerja UNISEL, pelajar UNISEL, pelajar Kolej Universiti Majlis Agama Islam Wilayah Persekutuan (MAIWP) dan wakil badan bukan kerajaan (NGO).

Program dimulakan dengan Forum Bahan Bacaan dan Sokongan untuk Kanak-kanak Istimewa yang menampilkan Dato’ Ahmad Redza Ahmad Khairuddin (Presiden Majlis Buku Kanak-kanak dan Remaja Malaysia (MBBY) dan IBBY Malaysia), Ts. Dr. Latifah Abd Latif (Timbalan Dekan Fakulti Komunikasi, Seni Visual dan Pengkomputeran (FCVAC) UNISEL), Puan Nor Aziyana Abd Rahman (Pensyarah Fakulti Komunikasi, Seni Visual dan Pengkomputeran (FCVAC) UNISEL) dan Encik Norazly Nordin (Pensyarah Universiti Antarabangsa Albukhary (AIU), Alor Setar, Kedah) sebagai moderator.

Menurut Dato’ Ahmad Redza Ahmad Khairuddin, budaya membaca bermula dari zaman kanak-kanak. Penilaian tahap pembacaan kanak-kanak berdasarkan pemilihan bahan bacaan yang sesuai mengikut tahap umur. Pemilihan bahan bacaan bagi kanak-kanak normal dan kanak-kanak hiperaktif pula mengikut kesesuaian minda dan kefahaman mereka.

Tambah beliau, pemilihan bahan bacaan kanak-kanak juga berdasarkan pengamatan kanak-kanak dalam melihat sesuatu perkara. Kajian tahap bacaan kanak-kanak di Malaysia yang dijalankan oleh MBBY, selari dengan tahap bacaan kanak-kanak di 79 buah negara di seluruh dunia.

Hakikatnya kita semua pernah menjadi kanak-kanak. Apabila mengimbau zaman kanak-kanak akan mengingatkan kita kepada bahan bacaan yang pernah dibaca ketika zaman kanak-kanak. Contohnya, apabila menginjak ke zaman dewasa dan mengambil jurusan Pendidikan Awal Kanak-kanak, para pelajar tetap membaca nota-nota kuliah untuk keperluan jawapan peperiksaan.

Sementara itu, kriteria buku kanak-kanak istimewa menurut kajian pemasaran buku kanak-kanak di Malaysia yang dijalankan oleh Ts. Dr. Latifah Abu Bakar telah dipamerkan dalam Pameran The International Board of Books For Young People Ke-38, yang berlangsung pada 6 September 2022 hingga 8 September 2022 bertempat di Foyer Auditorium Cempakasari, Kompleks Perbadanan Putrajaya, Presint 3, Putrajaya.

Hasilnya, penganjuran pameran itu menampilkan buku kanak-kanak dan ilustrasi buku kanak-kanak terbaik hasil karya 145 orang penulis dan penerbit tersohor dalam dunia penceritaan buku kanak-kanak antarabangsa dari China, Jepun, India, Iran, negara-negara Oceania dan Amerika Syarikat.

Yang lebih membanggakan, hasil pencapaian muka hadapan katalog buku kanak-kanak sepanjang tahun 2021 menampilkan 40 bahasa yang telah menghiasi 40 muka hadapan buku kanak-kanak dari seluruh dunia.

Selain itu, terdapat pelbagai bahasa antarabangsa dalam karya buku kanak-kanak antarabangsa yang dipamerkan di Pameran The International Board of Books For Young People Ke-38. Tegas Ts. Dr. Latifah Abu Bakar, apabila mengunjungi pameran buku, kita akan mengenali pelbagai bahasa dan grafik buku.

Menurut Puan Nor Aziyana Abd Rahman, perkara pertama perlu dilakukan dalam menghasilkan bentuk ilustrasi buku ialah kaedah membangunkan ilustrasi buku. Selain itu, kepentingan bahan bacaan kanak-kanak sebagai bahan bacaan sokongan juga bertujuan untuk memberikan pendidikan kepada kanak-kanak normal dan kanak-kanak istimewa menguasai pembacaan, kemahiran berbahasa, kemahiran menulis dan kemahiran mengira.

Tambah beliau, penghasilan pelbagai ilustrasi buku kanak-kanak memberikan keunikan terhadap minat kanak-kanak normal dan kanak-kanak istimewa untuk menerokai buku kanak-kanak, khususnya quiet book.

Iustrasi buku cerita kanak-kanak dan kandungan buku cerita kanak-kanak yang berbentuk fantasi menjadikan pembaca buku kanak-kanak terpikat melihat estetika dan ilustrasi dunia fantasi dalam buku kanak-kanak.

Beliau juga menegaskan bahawa pembaca buku kanak-kanak di Malaysia menyukai ilustrasi buku yang berkonsepkan realisme dan ilustrasi abstrak dan geometrik dalam buku kanak-kanak.

Sementara itu, forum kedua yang bertajuk “Kesihatan Mental: Antara Persepsi dengan Realiti” pula menampilkan Dr. Syuhaida Abdul Razak, Pakar Psikiatri dari Hospital Shah Alam, Puan Wany Ardy (penulis, aktivis sosial dan Pengasas Mayer-Rokitansky-Kuster-Hauser atau MRKH Malaysia) bersama-sama Encik Mosyuki Borhan (Pengarah Urusan Rumah Ripta) dan Puan Alia Ali (Pengerusi Yayasan ZuriatCARE) pula bertindak sebagai moderator.

Majlis Perasmian Penutupan Program DMK Peringkat Pertubuhan Bukan Kerajaan telah disempurnakan oleh Prof Dr. Md. Sidin Ahmad Ishak, Naib Presiden dan Timbalan Naib Canselor, UNISEL. Antara barisan tetamu kehormat yang turut hadir ke program ini termasuklah Puan Rodziah Md Yunus (Ketua Bahagian Pengembangan Kesusasteraan Kanak-kanak Remaja, Jabatan Pengembangan Bahasa dan Sastera, DBP), Encik Hafiz Abdul Rahim (Ketua Perpustakaan UNISEL) dan Ahli Pengurusan Tertinggi UNISEL.


Unsur Ambiguiti dalam Bahasa

Untuk mendapatkan maklumat terkini, ikuti kami melalui Telegram

Bahasa ialah wahana komunikasi yang utama antara manusia. Oleh itu, seseorang yang bertutur atau menulis akan berusaha menggunakan bahasa yang setepat mungkin untuk menyampaikan maksud yang hendak disampaikannya dengan jelas. Sila lihat contoh yang berikut:

Keempat-empat ayat di atas dapat menyampaikan maksud yang dihajati dengan amat objektif dan jelas tanpa sebarang ambiguiti atau ketaksaan makna.

Ambiguiti bererti kesamaran maksud yang memungkinkan adanya dua atau lebih tafsiran terhadap sesuatu perkara yang telah diujarkan atau ditulis. Hal ini sering berlaku pada karya kreatif seperti puisi atau teks agama.

Dalam ujaran atau tulisan biasa pun, ada kalanya timbul unsur ambiguiti atau ketaksaan makna yang mungkin tidak disengajakan. Sila lihat contoh yang berikut:

Ayat 5 dapat ditafsirkan seperti yang berikut:

Predikat:  berkata bahawa dia mahu ke kampung pada hari itu

Pelengkap predikat:  bahawa dia mahu ke kampung pada hari itu

Keterangan pelengkap predikat:  pada hari itu

Pelengkap predikat:   bahawa dia mahu mahu ke kampung

Keterangan predikat ayat:  pada hari itu

Dalam tafsiran 1 di atas, frasa sendi nama pada hari itu ialah frasa keterangan bagi pelengkap predikat ayat, iaitu bahawa dia mahu ke kampung pada hari itu. Oleh itu, frasa keterangan pada hari itu tidak dapat dipisahkan daripada unsur utama pada pelengkap predikat mahu ke kampung. Ayat tafsiran 1 dapat disongsangkan seperti yang berikut:

Dalam tafsiran 2 pula, frasa sendi nama pada hari itu ialah frasa keterangan untuk predikat seluruh ayat, iaitu berkata bahawa dia mahu ke kampung pada hari itu. Oleh itu, frasa keterangan pada hari itu dapat dipisahkan dari frasa mahu ke kampung. Ayat tafsiran 2 dapat disongsangkan dengan pelbagai cara, seperti yang berikut:

7a.  Pada hari itu, dia berkata bahawa dia mahu ke kampung.

7b.  Pada hari itu, berkata bahawa dia mahu ke kampung dia.

7c.  Berkata bahawa dia mahu ke kampung dia pada hari itu.

Hal yang serupa juga berlaku jika terdapat dua objek pada ayat. Sila lihat contoh yang berikut:

10a.  Pada hari itu, dia memberitahu ibunya bahawa dia mahu ke kampung.

10b.  Pada hari itu, memberitahu ibunya bahawa dia mahu ke kampung dia.

10c.  Memberitahu ibunya bahawa dia mahu ke kampung dia pada hari itu.

Ada kalanya, ayat menimbulkan ambiguiti struktur dan makna antara penerang frasa nama dengan keterangan predikat ayat. Sila lihat contoh yang berikut:

12a.  Dia membaca buku (yang terdapat) di perpustakaan.

13a.  Dia membaca buku (miliknya) di perpustakaan.

13b.  Di perpustakaan, dia membaca buku.

13c.  Di perpustakaan, membaca buku dia.

Dalam tafsiran 1 (kelompok ayat 12), buku yang dibacanya ialah buku yang terdapat di perpustakaan. Ertinya, frasa sendi nama di perpustakaan ialah penerang bagi frasa nama buku. Oleh itu, frasa sendi nama penerang di perpustakaan tidak boleh dipisahkan dari frasa nama buku.

Dalam tafsiran 2 (kelompok ayat 13), frasa sendi nama di perpustakaan ialah frasa keterangan yang dapat dipisahkan daripada predikat membaca buku. Walau bagaimanapun, ada kalanya sesuatu ayat hanya menawarkan satu kemungkinan tafsiran. Sila lihat contoh yang berikut:

Bagi ayat 14, frasa sendi nama di atas meja merupakan penerang kepada frasa nama buku, bukan keterangan predikat menyusun buku. Oleh itu, tafsiran 1 (ayat 15) adalah tepat dan tafsiran 2 (kelompok ayat 16) tidak betul.

Satu hal yang menarik ialah unsur ambiguiti atau ketaksaan makna terdapat juga dalam bahasa lain. Sila lihat contoh yang berikut:

18a.  Memandu kapal terbang mungkin berbahaya,

18b.  Kapal terbang yang sedang terbang mungkin berbahaya.


Mekarnya Bahasa Melayu di Korea Selatan

Untuk mendapatkan maklumat terkini, ikuti kami melalui Telegram

Dalam Utusan Malaysia pada 4 Julai 2022, terdapat satu makalah oleh Ku Seman Ku Hussain yang berjudul “Perkukuh Bahasa Melayu – Young Hun”. Profesor di Jabatan Pengajian Melayu–Indonesia di Universiti Hankuk, Korea Selatan, iaitu Profesor Koh Young Hun menolak tanggapan yang mengatakan bahawa bahasa Melayu tidak mampu memajukan negara dari segi sains dan teknologi. Jelasnya lagi, negara yang menggunakan bahasa ibunda tetap maju dalam sektor berkenaan.

Sebagai contoh, negara Jerman menggunakan bahasa Jerman walaupun dalam membincangkan hal ehwal automotif kerana negara berkenaan sangat terkenal dengan bidang berkenaan. Apa yang terjadi? Adakah Jerman mundur? Tidak. Melalui hal itu juga, bahasa Jerman berkembang dan meluas.

Contoh yang seterusnya, setiap pelajar yang ingin menyambung pengajian ke negara Jerman wajib mengambil kelas bahasa Jerman terlebih dahulu sebelum  ke sana. Hal ini demikian kerana bahasa pengantar di institut pengajian Jerman rata-ratanya dalam bahasa Jerman. Soalnya, adakah selepas mendapat ijazah dari institut pengajian di Jerman itu para pelajar akan menjadi tidak kompeten hanya kerana ilmu yang mereka pelajari di Jerman bukan dalam bahasa Inggeris? Tidak.

Tanggungjawab untuk menjadikan suatu bahasa itu sebagai bahasa ilmu adalah tanggungjawab penutur bahasa itu sendiri. Contohnya, apabila ke Jepun, seseorang itu tetap harus mempelajari bahasa Jepun kerana para penuturnya tidak tunduk kepada bahasa lain. Selain itu, masih lagi terdapat temu duga bagi sesuatu jawatan di Malaysia yang menggunakan bahasa Inggeris sedangkan pekerjaan itu di Malaysia dan bukannya di United Kingdom. Dalam hal ini, amatlah malu sekiranya kita ditegur tentang bahasa sendiri oleh orang Korea yang mendalami bahasa Melayu. Seharusnya kita yang lebih unggul tentang bahasa negara kita sendiri berbanding dengan orang asing.

Bahasa Melayu merupakan bahasa yang terus berkembang. Dengan perkembangan tersebut, bahasa Melayu mengalami penstandardan menurut negara masing-masing. Terdapat dua varian bahasa Melayu yang terbesar, iaitu bahasa Melayu Malaysia dan bahasa Melayu Indonesia yang kini dinamakan bahasa Indonesia. Bahasa Indonesia berasal daripada bahasa Melayu, tetapi telah mengalami sejarah penstandardannya sendiri yang berbeza daripada bahasa Melayu Malaysia. Oleh sebab itulah wajar dipanggil bahasa Indonesia. Cuma yang penulis perikan ini adalah berdasarkan sejarahnya.

Dalam Ensiklopedia Bahasa Melayu, Asmah Haji Omar menyebut perkara ini sebagai variasi nasional. Variasi nasional ialah kelainan standard bahasa yang sama. Bahasa tersebut tetap bahasa Melayu, tetapi menurut piawai negara masing-masing. Begitulah dengan negara lain-lain termasuklah Brunei.

Bagaimanakah bahasa Melayu berkembang di Korea Selatan? Dalam “Perkembangan Bahasa Melayu di Korea Selatan” oleh Lim Kim Hui, Hankuk University of Foreign Studies (HUFS) di Seoul, Korea Selatan, telah memainkan peranan yang penting dan terawal dalam menyebarkan bahasa asing di Korea Selatan. Universiti tersebut dibangunkan pada tahun 1954 selepas Perang Korea. 10 tahun kemudian, barulah Jabatan Bahasa Melayu–Indonesia dibangunkan dengan menerima angkatan mahasiwa pertamanya.

Zaharani Ahmad merupakan pemegang Kursi Pengajian Melayu yang pertama di Korea Selatan. Dalam makalahnya, iaitu “Pengajian Melayu di Korea Selatan: Perkembangan dan Pencapaiannya”, beliau membahagikan perkembangan bahasa Melayu di Korea Selatan kepada tiga tahap, iaitu permulaan (1960-an hingga 1970-an), pertengahan (1980-an hingga 1990-an) dan semasa (2000 hingga kini). Namun begitu, tahap-tahap ini diperincikan oleh Lim Kim Hui dalam bukunya kepada lima tahap.

Tahap yang pertama adalah mengenai kelahiran HUFS dan perkembangan awal Pengajian Melayu di Korea Selatan. Pada tahap ini, Jabatan Bahasa Melayu–Indonesia masih belum mapan dan hanya meminjam pensyarah dari luar jabatan seperti Jabatan Sepanyol dan Inggeris untuk mengurus program jabatan seperti mencari pensyarah dan sebagainya. Para pensyarahnya pula hanya bekerja sambilan dan ada yang belum mempunyai kelayakan akademik melainkan pengalaman tertentu.

Tahap pertama ini sangat penting bagi kelangsungan jabatan ini. Jabatan ini juga berusaha untuk kekal relevan dan penting agar bahasa Melayu–Indonesia itu terus dipelajari di Korea Selatan. Penubuhan HUFS pada awalnya bertujuan untuk menarik seberapa banyak pelajar untuk mendalami bahasa asing yang selaras dengan usaha negara tersebut untuk meningkatkan diplomasi dan ekonomi di persada antarabangsa. Ketika itu, Korea Selatan melancarkan Pelan Pembangunan Ekonomi Lima Tahun Pertama. Sehubungan dengan itu, mereka akan banyak berurusan dengan negara asing termasuklah negara Malaysia. Untuk melicinkan hubungan tersebut, bahasa merupakan entiti terpenting untuk dikuasai.

Seperti yang dilihat pada hari ini, banyak orang muda di Malaysia yang gemar menonton drama Korea dan ada yang mahu melancong ke sana. Pada hari ini, kita mendapat tahu bahawa terdapat papan tanda kereta api bawah tanah di Korea Selatan yang menggunakan bahasa Melayu. Hal ini menunjukkan bahawa terdapat banyak pelancong dari Malaysia yang melancong ke Korea Selatan sehingga memerlukan papan tanda dalam bahasa Melayu.

Tahap kedua pula ialah era pengembangan pendidikan Pengajian Melayu. Pada tahun 1981, kampus kedua HUFS dibangunkan di Yongin. Kampus ini selepasnya menjadi Jabatan Interpretasi dan Terjemahan. Hal ini berlaku kerana negara Korea Selatan telah beralih fokus kepada industri teknologi tinggi dan komputer. Kerja-kerja terjemahan amat diperlukan untuk memerikan konsep teknikal. Kini HUFS sudah mempunyai dua kampus, iaitu di Seoul dan Yongin. Kampus di Seoul masih berfokus pada pembelajaran bahasa secara tunggal. Di Yongin pula berfokus pada interpretasi dan terjemahan, yakni melibat dua bahasa, iaitu bahasa sumber dan bahasa sasaran.

Tahap ketiga menerangkan tentang era pemantapan Pengajian Melayu–Indonesia. Pada era ini, syarat pelantikan pensyarah menjadi semakin ketat. Dahulu, dengan ijazah sarjana muda sahaja sudah boleh menjadi pensyarah. Kemudian, syarat pelantikan itu dinaikkan kepada ijazah sarjana dan akhirnya kepada ijazah kedoktoran.

Pada tahun 1997, Memorandum Persefahaman (MoU) ditandatangani bersama dengan Universitas Gadjah Mada dari Indonesia dan Universiti Malaya dari Malaysia. Para pensyarah Malaysia dan Indonesia dijemput untuk menjadi pensyarah tamu dan profesor pelawat di HUFS dengan mengajarkan bahasa Melayu, bahasa Indonesia, sastera Melayu dan Indonesia, dan sebagainya. Zaman ini sangat signifikan kerana telah mendapat ajaran dan bimbingan secara langsung daripada negara asal, iaitu Malaysia dan Indonesia. Banyak juga lepasan Jabatan Bahasa Melayu–Indonesia yang berbangsa Korea melanjutkan pengajian di Malaysia dan Indonesia. Contohnya, Profesor Koh Young Hun. Dengan hubungan erat begini, Jabatan Bahasa Melayu-Indonesia boleh berkembang dengan mekar.

Tahap keempat pula ialah era perluasan ekonomi ASEAN. Pada tahun 1991, Korea Selatan dan Korea Utara menyertai Pertubuhan Bangsa-Bangsa Bersatu. Sehubungan dengan itu, segala hal ehwal Korea Selatan telah memasuki pasaran antarabangsa secara meluas. Korea Selatan harus menyebarkan ekonominya untuk import–eksport dengan negara-negara asing. Atas dasar keperluan ekonomi global, maka keperluan untuk mempelajari bahasa asing seperti bahasa Melayu juga meningkat.

Tahap kelima menerangkan tentang era siber dan perkembangan mutakhir. Pada zaman moden ini, negara sudah mengamalkan polisi terbuka bagi program pendidikan dan pembelajaran. Setiap orang mempunyai peluang untuk belajar apa-apa sahaja secara dalam talian. Hal ini berikutan perkembangan teknologi maklumat dan komunikasi dan dunia digital di dunia. Oleh itu, kuliah secara dalam talian dikendali sepenuhnya oleh sebuah universiti terbuka daripada cabang HUFC sendiri, iaitu Cyber Hankuk University of Foreign Studies (CUFS). Sesiapa yang tinggal berjauhan dari HUFS tetap boleh menghadiri kuliah secara dalam talian daripada sana juga.

Walaupun HUFS merupakan universiti terawal dalam menyediakan program bahasa Melayu, universiti ini juga mengalami cabaran dalam mengembangkan program berkenaan. Selepas itu, barulah universiti lain di Korea Selatan membangunkan program bahasa Melayu seperti di Busan University of Foreign Studies (BUFS) dan Youngsan University. Semua hal ini tidak akan dapat direalisasikan melainkan usaha oleh banyak pihak dalam menjayakannya.


CELPAD, UIAM Jalin Kerjasama Kebahasaan dan Penerbitan dengan DBP

Untuk mendapatkan maklumat terkini, ikuti kami melalui Telegram

Kuala Lumpur – Program Tandang Sulur Kama yang diadakan di Bilik Latihan 2, Wisma DBP pada pukul 2.30 petang tadi berlangsung dengan jayanya. Program ini hasil inisiatif oleh Tenaga Pengajar Divisyen Bahasa Melayu (DBM),  Pusat Bahasa dan Pembangunan Akademik Pra-Universiti (CELPAD), Universiti Islam Antarabangsa Malaysia (UIAM) bersama-sama Bahagian Majalah, Dewan Bahasa dan Pustaka (DBP).

Para Tenaga Pengajar DBM, CELPAD yang diketuai oleh Puan Nurma Abd. Karim (Ketua DBM) hadir bersama-sama Puan Siti Zafira Zainal Abidin (Penyelaras Kursus), Puan M Mascitah Mansor (Pengarah Program), Encik Razman Mohamad (Timbalan Pengarah Program) dan beberapa orang tenaga pengajar lagi. Sementara itu, Bahagian Majalah pula diwakili oleh Puan Aninah Janang (Timbalan Ketua Editor Bahagian Majalah), Encik Abdul Kadir Mohd Ayub (Editor Majalah Dewan Masyarakat) dan Puan Siti Zubaidah Sekak (Editor Majalah Tamadun Islam) serta beberapa orang penolong editor.

Menurut Puan Nurma Abd. Karim, pelajar UIAM perlu melalui ujian untuk mengetahui tahap penguasaan bahasa Melayu mereka.

Di UIAM, bahasa pengantar ialah bahasa Inggeris. Sehubungan dengan itu, adalah menjadi impian kami untuk menjalin hubungan dengan DBP dalam bentuk kerjasama kebahasaan terutamanya dalam penerbitan karya yang bermutu dan memperoleh panduan penulisan yang bagus. Kami juga amat berbesar hati untuk memperoleh lebih banyak maklumat berkaitan dengan penulisan artikel dalam majalah bercetak dan e- majalah atau sohor kini dan seterusnya dapat membukukan hasil karya daripada penulis atau pensyarah UIAM dengan DBP.

Tambah beliau, UIAM telah menghasilkan 40 buah puisi bersempena dengan sambutan ulang tahun UIAM yang ke-40. Sehubungan dengan itu, terdapat cadangan untuk membukukan puisi tersebut di samping berhasrat untuk menulis artikel yang lebih akademik dan berkualiti.

Sementara itu, menurut Puan Aninah Janang, bagi penerbitan karya kreatif, terdapat dua buah majalah yang berkenaan, iaitu majalah Dewan Sastera dan majalah Tunas Cipta.

Kami sangat mengalu-alukan kiriman karya daripada penulis. Setakat ini, sebanyak 80 peratus daripada hasil terbitan DBP ialah karya daripada penulis luar. DBP juga telah membina satu portal sohor kini, iaitu JendelaDBP untuk memberikan lebih banyak ruang dan peluang kepada penulis untuk menyumbang karya kepada DBP.

Menurutnya lagi, ada 11 buah majalah bercetak dan lapan buah majalah secara dalam talian di JendelaDBP yang menyediakan ruang penulisan dan banyak dalam kalangan pensyarah universiti turut menyumbang karya kepada majalah-majalah tersebut.

Mengikut data yang ada, dari bulan Januari hingga 24 November 2022, sebanyak 2883 artikel telah diterbitkan di JendelaDBP. Kami juga ada menyediakan honorarium kepada penulis yang karyanya disiarkan di portal berkenaan.

Menurut Encik Abdul Kadir Mohd Ayub pula, dalam penerbitan majalah bercetak, karya cerpen ada diterbitkan dalam 10 buah majalah kecuali dalam majalah Dewan Masyarakat. Karya puisi bagi majalah Dewan Masyarakat pula diterbitkan mengikut tema dalam bulan berkenaan sahaja.

Majalah Dewan Masyarakat lebih memfokuskan penerbitan rencana yang di dalamnya mengandungi ruangan politik, sosial, isu serantau (ASEAN), agama yang lebih bersifat isu keagamaan yang berlegar di sekitar masyarakat, jenayah oleh penulis tetap tentang isu jenayah di negara dan beberapa ruangan lain. Ruangan untuk penulis muda juga disediakan dalam majalah ini.

Tambah beliau, majalah Dewan Bahasa pula memfokuskan isu kebahasaan manakala majalah Pelita Bahasa pula berfokuskan pembelajaran bahasa dalam kalangan pelajar sekolah, guru, mahasiswa, kakitangan kerajaan dan pengguna bahasa yang lain.

Selain Encik Abdul Kadir Mohd Ayub, Editor Dewan Tamadun Islam, iaitu Puan Siti Zubaidah Sekak turut memberikan taklimat yang berkaitan dengan JendelaDBP. Bagi e-majalah Dewan Bahasa, antara ruangan dalam portal berkenaan ialah Cemerlang Bahasa, Tanya Munsyi, Bicara Bahasa, Minda Bahasa dan Berita. Selain itu, penerbitan jurnal turut diperkenalkan yang melibatkan empat jurnal, iaitu Jurnal Bahasa, Jurnal Antarabangsa Dunia Melayu, Jurnal Undang-undang, dan Malay Literature.

Sementara itu, dalam sesi soal jawab pula, penerangan yang lebih terperinci tentang panduan penulisan artikel dan berita dalam majalah bercetak dan JendelaDBP turut diberikan para editor yang terlibat. Selain itu, pelbagai panduan penulisan turut dikongsi bersama dengan para tenaga pengajar yang hadir dalam program ini.


Sampah Sarap dan Bukit Bukau

Adakah “sampah sarap” dan “bukit bukau” dikira sebagai kata ganda?

Daripada:
Umi Nazifah,
Bandar Enstek, Negeri Sembilan.


65 Tahun DBP Mengangkat Bahasa Negara

Untuk mendapatkan maklumat terkini, ikuti kami melalui Telegram

Pada 22 Jun 2021, genap 65 tahun usia Dewan Bahasa dan Pustaka (DBP). Manusia pada usia itu sebahagiannya mengalami kemerosotan dalam beberapa segi kehidupannya, seperti kesihatan, semangat, kemahuan dan harapan. Namun hayat DBP tidak sama dengan hayat manusia. DBP tetap gagah dan terus mengisi amanah mengangkat bahasa dan persuratan negara. Tepat rangkap kedua seni kata lagu rasmi DBP:

“Dewan Bahasa kau obor kebangsaan
Restu dari jiwa pahlawan
Nyala membakar semangat rakyat
Kau abadi dan keramat.“

Erti penubuhan DBP pada tahun 1956, iaitu setahun sebelum kemerdekaan mempunyai erti yang simbolik. Tempoh satu tahun memberikan ruang badan itu dipersiapkan untuk melaksanakan tanggungjawabnya merancang bahasa yang bakal menjadi bahasa negara apabila negara mencapai kemerdekaan pada 31 Ogos 1957.

Penubuhan DBP itu turut memberikan makna yang besar bagi perjuangan pelbagai kelompok rakyat yang peka akan tuntutan kemerdekaan. Kemerdekaan bukan hanya dalam hal pemerintahan, bahkan meliputi semua aspek kehidupan, termasuklah bahasa. Demikianlah penubuhan DBP sebagai hasil perjuangan pelbagai kelompok itu melalui Kongres Bahasa dan Persuratan Melayu Kedua (1954) dan Kongres Bahasa dan Persuratan Melayu Ketiga (1956) yang menunjukkan pentingnya gerakan rakyat dalam merancang pembinaan negara merdeka. Itulah erti “kesaktian lidah rakyat“ dalam rangkap pertama lagu rasmi DBP. Antara kelompok yang mewakili rakyat dalam kongres itu termasuklah golongan pendidik, wartawan, bahasawan, sasterawan, agamawan dan budayawan, selain sejumlah ahli politik.

Seawal penubuhannya pada tahun 1956, DBP telah mula menggerakkan jenteranya dalam usaha penggubalan istilah, iaitu salah satu keperluan bahasa moden. Dua bidang peristilahan diberi tumpuan sebagai permulaan, iaitu pertama, pentadbiran dan kedua, sains dan teknik. Sebagai negara yang akan merdeka setahun lagi, istilah bidang pentadbiran diperlukan. Tumpuan kepada bidang sains pula menunjukkan usaha awal mengangkat bahasa Melayu sebagai bahasa ilmu, terutama ilmu sains.

Daripada sebuah jabatan kerajaan yang berpejabat di bangunan kerajaan Johor di Bukit Timbalan, Ungku Aziz Ungku Abdul Majid sebagai Pengarah pertama mengusahakan perpindahan DBP ke Kuala Lumpur, mula-mula di bekas wad hospital di sekitar Taman Bunga Kuala Lumpur. Pada tahun 1962, DBP mendapat bangunan pejabat tetap di sebelah kompleks asal Wisma Putra, tidak jauh dari Kem Tentera Udara Sungai Besi. Di bawah pimpinan Pengarah kedua, Syed Nasir Ismail, imej DBP melonjak sebagai badan pejuang bahasa kebangsaan. Peristiwa perarakan Keranda 152 ke bangunan Parlimen yang dijuarai oleh kakitangan DBP menjadi detik sejarah penting. Peristiwa Keranda 152 berkaitan dengan penangguhan kuat kuasa bahasa Melayu sebagai bahasa rasmi negara yang dianjakkan selama 10 tahun, iaitu tahun 1967. Tempoh 10 tahun itu dianggap melemahkan Dasar Bahasa Kebangsaan.

DBP memperoleh kekuatan apabila diangkat tarafnya menjadi badan berkanun di bawah Kementerian Pendidikan, melalui undang-undang yang diluluskan oleh Parlimen, iaitu Ordinan Dewan Bahasa dan Pustaka 1959 yang kemudian menjadi Akta Dewan Bahasa dan Pustaka. Dengan tarafnya sebagai badan berkanun, DBP berhak merancang program dan projek yang sejajar dengan Akta DBP di samping bertanggungjawab memperoleh dana untuk kegiatannya.

Berlandaskan akta itulah DBP bergerak di bawah kawalan Lembaga Pengelola, dengan fungsi utamanya memajukan dan mengembangkan bahasa kebangsaan dalam semua bidang, mengembangkan bakat sastera dalam bahasa kebangsaan, menerbitkan buku dan terbitan lain, terutama dalam bahasa kebangsaan, dan membakukan sistem bahasa (peristilahan, ejaan, sebutan, kosa kata dan tatabahasa). Fungsi itu diperluas dalam pindaan Akta DBP pada tahun 1995, dengan tumpuan kepada usaha pengembangan atau pemasyarakatan bahasa Melayu. Dengan perkataan lain, peluasan fungsi DBP itu diharapkan dapat memenuhi tahap “pemupukan bahasa“ dalam semua sektor di negara ini, setelah tahap penetapan taraf dan pembakuan atau pembinaan bahasa mantap.

Demikianlah, sejak ditubuhkan hingga kini, DBP terus berusaha mengangkat bahasa Melayu sebagai bahasa negara. Bahasa negara diterjemahkan dalam fungsinya sebagai bahasa kebangsaan, bahasa rasmi, bahasa ilmu dan bahasa wahana semua sektor kehidupan bernegara. Bahasa kebangsaan berkaitan rapat dengan cita-cita membina jati diri dan perpaduan warganegara. Bahasa rasmi, sebagaimana yang disebut dalam Perkara 152 Perlembagaan Persekutuan ialah wasilah penggerak pentadbiran negara di tiga peringkat, iaitu kerajaan Persekutuan, kerajaan negeri dan pihak berkuasa awam. Bahasa ilmu pula meletakkan bahasa Melayu sebagai bahasa penghantar utama sistem pendidikan negara. Demikian juga, bahasa Melayu dirancang agar menjadi bahasa bidang ekonomi dan bidang-bidang lain.

Jika diukur berdasarkan akta yang menjadi teras gerak kerjanya, DBP pada satu sisi telah berjaya melaksanakan fungsinya sebagai badan perancangan bahasa, badan sastera dan badan penerbitan. Joan Rubin, seorang ahli perancangan bahasa, dalam bukunya Can Language Be Planned menyebut DBP sebagai contoh badan perancangan bahasa yang berkesan. Kerjasama mengutuhkan bahasa Melayu di peringkat serantau melalui Majlis Bahasa Brunei Darussalam–Indonesia–Malaysia (MABBIM) telah memenuhi sebahagian usaha menjadikan bahasa Melayu sebagai bahasa supranasional, iaitu bahasa yang merentas batas geopolitik. Usaha mengangkat sastera Melayu melalui program pembinaan bakat, anugerah dan pemasyarakatannya berhasil meningkatkan mutu, jumlah dan khalayak sastera Melayu bagi semua warganegara. Malahan sastera Melayu diangkat oleh DBP di peringkat Asia Tenggara melalui Majlis Sastera Asia Tenggara (MASTERA) dan sebahagian usaha membuanakan sastera Melayu telah digerakkan.

Dalam bidang penerbitan, lebih 20 000 judul buku pelbagai bidang ilmu dan kreatif untuk pelbagai peringkat telah diterbitkan. Lebih 11 majalah dan empat jurnal,  ensiklopedia pelbagai bidang dan peringkat, kamus ekabahasa dan dwibahasa (termasuklah bahasa sedunia) telah diterbitkan. Sehingga kini, DBP menjadi penerbit ulung dan unggul yang tetap bertahan meskipun badai teknologi dan perubahan budaya membaca masyarakat melanda dunia penerbitan negara.

Sebahagian kelemahan DBP berakar pada beberapa faktor. Salah satunya ialah keterbatasan bidang kuasa DBP sebagai pelaksana yang tidak diberi kuasa mengambil tindakan undang-undang sehingga ada suara sinis yang menggelar DBP sebagai “harimau kertas“ dan “harimau tak bergigi“. Bidang kuasa Akta DBP menjadikan badan itu sebagai badan “dakwah bahasa“, bukan badan “pendakwa bahasa“, kerana peruntukan yang diberikan ialah usaha “menegur dan menasihati“ khalayak pengguna bahasa. Sebahagian kuasa mendakwa atau mengambil tindakan ada pada badan seperti Jabatan Perkhidmatan Awam dan semua pemimpin penjawat awam (Ketua Setiausaha Negara, Ketua Setiausaha Kementerian, Ketua Pengarah jabatan dan agensi) yang wajib memastikan semua penjawat awam melaksanakan dasar-dasar negara, termasuklah penggunaan bahasa Melayu sebagai bahasa rasmi.

Malangnya hingga negara merdeka selama 64 tahun, penggunaan bahasa Melayu sebagai bahasa rasmi masih menjadi isu kerana bahasa Melayu belum dilaksanakan penggunaannya dengan sepenuhnya dan dengan mutu yang tinggi. Maka itu, DBP menggerakkan Program Audit Bahasa Melayu mulai tahun 2013 untuk membantu meningkatkan penggunaan bahasa Melayu sebagai bahasa rasmi negara. Demikian juga, pihak berkuasa tempatan (PBT) yang mempunyai bidang kuasa menguatkuasakan penggunaan bahasa Melayu di tempat awam belum semuanya yang bertindak proaktif sehingga citra bahasa di tempat awam belum menayangkan jati diri kebangsaan dengan memuaskan.

Faktor lain ialah perubahan dasar dan pelaksanaan program yang bertentangan dengan usaha DBP. Antara contoh yang jelas termasuklah pelaksanaan Program Pengajaran Sains dan Matematik (PPSMI) yang  selama satu dekad mengancam bahasa Melayu sebagai bahasa pengantar utama pendidikan. Fungsi pertama DBP yang berkaitan dengan “Memajukan dan mengembangkan bahasa kebangsaan dalam semua bidang, termasuk sains dan teknologi“ secara langsung tercabar dan terhalang, termasuk apabila DBP “dipaksa“ menerbitkan buku teks mata pelajaran Sains dan Matematik dalam bahasa Inggeris, hal yang bertentangan dengan DBP. Meskipun PPSMI telah dimansuhkan, wujudnya Program Dwibahasa dan pengutamaan kuliah dalam bahasa Inggeris di kebanyakan institusi pengajian tinggi yang menghambat usaha DBP mengangkat bahasa Melayu sebagai bahasa ilmu

Dasar langit terbuka, keadaan dunia tanpa sempadan, globalisasi dan sikap liberal dan permisif dalam kalangan pengguna bahasa turut menjadi cabaran kepada DBP. Secara proaktif, DBP telah mula memberikan perhatian besar kepada pemupukan bahasa dan persuratan Melayu melalui bidang teknologi canggih. Penerbitan elektronik dan digital secara besar-besaran bagi bahan ilmu dan kreatif di samping meneruskan penerbitan bercetak menjadi salah satu strategi utama DBP. Pemanfaataan pelbagai pelantar dan media sosial dalam pengembangan bahasa, sastera dan ilmu telah mula memperlihatkan kesan positif, termasuk pelibatan khalayak di peringkat antarabangsa.

DBP memiliki peluang yang luas untuk menjadi lebih maju dan berkesan dalam menggalas amanah sebagai badan penampan tamadun negara, khasnya melalui bahasa, sastera dan ilmu. Semua warga kerja DBP perlu memanfaatkan semua peluang yang ada, berfikir, merancang dan bergerak dengan kreatif dan inovatif tanpa alpa akan cita-cita asal penubuhan DBP untuk mengisi erti kemerdekaan.

———————————————————————————————————-Pengemudi Watan

bahasawan, sasterawan, wartawan, budayawan, agamawan

bahasa landasan perkembangan ilmu beraneka.

mengisi bahasa yang zahir dan yang maknawi

kebijaksanaan dan peri segala ilmu milik wangsa

memperkaya khazanah kata, istilah, ungkapan, laras

persuratan susastera dan persuratan ilmu.

sebagai bahtera tamadun wangsa dan negara

membentuk kekuatan berpaksikan nilai dan acuan sendiri


Penterjemah Perlu Pentingkan Hubungan Antara Bahasa dengan Budaya

Untuk mendapatkan maklumat terkini, ikuti kami melalui Telegram

Kuala Lumpur – Rancangan Cakna Bahasa yang bertajuk “Kesalahan Bahasa dalam Terjemahan Bahasa Cina ke Bahasa Melayu” yang bersiaran langsung melalui Facebook BERNAMA Radio telah menampilkan Profesor Madya Dr. Goh Sang Seong, Penyelaras Unit Pemartabatan dan Pengantarabangsaan Bahasa Melayu, Pusat Pengajian Ilmu Kemanusiaan (PPIK), Universiti Sains Malaysia (USM), Pulau Pinang bersama-sama Puan Nazira Noran, penyampai BERNAMA Radio.

Menurut beliau, dari aspek konsep terjemahan dalam dunia bahasa, secara umumnya terjemahan merupakan kerja dan tindakan memindahkan makna daripada satu bahasa kepada bahasa lain. Selain itu, terjemahan juga mengimport pandangan dunia, pemikiran dan idea daripada satu bahasa kepada bahasa lain.

Proses terjemahan merupakan proses untuk penterjemah saling mempelajari antara satu bahasa kepada bahasa lain. Proses terjemahan juga merupakan suatu proses menghasilkan bahasa sasaran dan bahasa penerima. Hasil proses terjemahan telah menambahkan pengetahuan dengan pengenalan bahasa, bangsa, negara dan tamadun dunia. Melaluinya, proses penterjemahan telah mengeratkan hubungan antara sesama manusia di seluruh dunia.

Kelebihan penterjemahan buku bahasa Cina ke dalam buku bahasa Melayu di Malaysia kini berjaya menghasilkan pelbagai karya terjemahan yang bermutu tinggi dan bertaraf antarabangsa. Yang lebih membanggakan, penterjemahan empat karya agung kesusasteraan klasik Cina seperti Hikayat Mimpi Rumah Agam Merah (Dream of The Red Chamber), Hikayat Tiga Negara, Hikayat Jelajah ke Barat dan Hikayat Pinggir Air ke dalam bahasa Melayu dihasilkan untuk tatapan pembaca di Malaysia.

Penterjemahan karya sastera Mahua oleh Dewan Bahasa dan Pustaka (DBP) merupakan karya terjemahan bahasa Cina ke bahasa Melayu yang ditulis oleh penulis Cina tempatan di Malaysia.

Menurut Profesor Madya Dr. Goh Sang Seong, percakapan orang Cina melalui bahasa Cina menggunakan ayat aktif, manakala percakapan orang Melayu melalui bahasa Melayu diserlahkan dengan kesantunan bahasa dan ungkapan ayat pasif. Tegasnya, cara penstrukturan ayat pasif dalam bahasa Cina tidak sama dengan cara penstrukturan ayat pasif dalam bahasa Melayu.

Cabaran penterjemahan bahasa Cina ke bahasa Melayu juga memerlukan kepakaran penterjemah dalam menguasai imbuhan dalam bahasa Cina dan bahasa Melayu. Oleh itu, penstrukturan semula penterjemahan imbuhan bahasa Cina ke bahasa Melayu harus dilakukan oleh penterjemah bahasa Cina dengan sebaik-baiknya.

Selain itu, pelibatan para penterjemah dalam bidang terjemahan menurut beliau seharusnya menekankan kepentingan bahasa dan budaya, selain kepentingan hubungan antara bahasa dengan budaya yang disifatkan bagai irama dan lagu.

Penterjemah perlu menguasai hukum bahasa, tatabahasa dan pemikiran semua penutur bahasa di seluruh dunia. Secara keseluruhannya, penterjemahan menampilkan istilah terbaik oleh Bahagian Peristilahan, DBP dengan menghasilkan contoh padanan yang mantap seperti istilah terkini, iaitu akuan berkanun atau akuan secara bertulis.


Memartabatkan Bahasa Melayu dalam Bidang Sains dan Teknologi

Kuala Lumpur – Penghasilan dan perkembangan karya di Malaysia tidak hanya tertumpu dan didominasi oleh karya sastera semata-mata. Bidang sains dan teknologi juga adalah antara bidang yang turut berkembang dan bergerak seiring dengan bidang lain dalam meniti kelangsungan penghasilan dan perkembangan karya di negara ini baik penghasilan dalam bentuk karya kreatif mahupun penulisan ilmiah. Sehubungan dengan itu, program Canai Bahasa dan Sastera Bil.11/2022 anjuran Dewan Bahasa dan Pustaka, memfokuskan perbincangan mengenai khazanah ilmu sains dan teknologi dalam bahasa Melayu.

Program ini menampilkan dua sosok yang hebat dalam dunia keilmuan, iaitu Prof. Dr. Ahmad Zaki Abu Bakar dari Institut Pengurusan Teknologi dan Keusahawanan, Universiti Teknikal Melaka dan Prof. Datuk Dr. Azizan Baharuddin, Pengarah Pusat Dialog Peradaban, Universiti Malaya. Kedua-dua panel undangan ini merupakan penilai karya yang memenangi Hadiah Karya Ilmiah 2019/2020. Sesi pada kali ini dikendalikan oleh Puan Hasni Jamali, selaku moderator.

Prof. Dr. Ahmad Zaki Abu Bakar memulakan bicara berkaitan dengan ciri-ciri buku sains yang berkualiti dalam bahasa Melayu. Sebuah buku ilmiah sains dan teknologi yang berkualiti seharusnya kandungan penulisannya bertumpu pada bidang sains dan teknologi. Menurutnya, kandungan buku tersebut bukanlah sebuah fiksyen ataupun cereka sains seperti dalam karya genre novel.

Beliau turut menegaskan bahawa sebuah buku ilmiah sains dan teknologi yang berkualiti perlu ditulis dengan bahasa yang lebih teknikal ataupun menggunakan laras bahasa ilmiah dan lengkap berformat. Hal ini kerana buku yang dihasilkan itu berdasarkan kajian yang telah dijalankan.

Harapan beliau agar bahasa Melayu menjadi bahasa ilmu yang menjadi rujukan di seluruh dunia dan menyatakan kerelevanan bahasa Melayu sebagai wahana ilmu bagi bidang sains dan teknologi. Penyataannya turut diperkukuhkan melalui sebuah kajian.

Apabila seseorang itu mempelajari sains dalam bahasa ibundanya, dia akan jadi lebih hebat. Kreativiti dan pemahamannya menjadi lebih cepat. Hal ini berbeza apabila dia terpaksa mempelajari sains dan teknologi dalam bahasa asing.

Selain itu, beliau berpendapat bahawa anugerah dan hadiah buku negara yang berkaitan dengan sains dan teknologi sangat kurang berbanding dengan anugerah dan hadiah buku sastera. Walau bagaimanapun, pengiktirafan dan pemberian hadiah atau anugerah yang berlangsung baru-baru menjadi satu dorongan kepada para penulis bidang sains dan teknologi untuk menghasilkan pelbagai buku yang berkaitan bidang tersebut.

Untuk sains dan teknologi macam kurang sedikit sedangkan itulah dorongannya untuk memenangi hadiah. Semoga selepas ini lebih banyak lagi penganugerahan diberikan kepada buku dalam bidang sains dan teknologi.

Sementara itu, Prof. Datuk Dr. Azizan Baharuddin turut berkongsi pendapat yang sama dengan Prof. Dr. Ahmad Zaki Abu Bakar. Beliau menambah bahawa buku-buku yang memenangi hadiah buku bagi kategori sains dan teknologi baru-baru ini perlu diarusperdanakan dalam konteks pembelajaran. Hal ini kerana beliau berpendirian bahawa buku-buku dalam bidang sains dan teknologi yang ditulis dalam bahasa Melayu akan memudahkan golongan yang mempelajari aliran sains.

Para pelajar aliran sains yang mempelajari sains dan teknologi dalam bahasa ibundanya akan menjadikan mereka pelajar yang hebat. Proses pemahaman juga akan menjadi lebih cepat berbanding dengan mempelajarinya dalam bahasa asing.


Majlis Prapelancaran Kamus Melanau Mato Daro–Bahasa Melayu  Memartabatkan Bahasa Ibunda

Untuk mendapatkan maklumat terkini, ikuti kami melalui Telegram

Sarikei – Majlis Prapelancaran Kamus Melanau Mato Daro–Bahasa Melayu yang berlangsung pada 27 November 2022 di Dewan Suarah, Sarikei, Sarawak merupakan antara usaha untuk memelihara bahasa ibunda di negeri ini. Majlis ini dianjurkan oleh Persatuan Melanau Sarikei dengan kerjasama Jawatankuasa Pembinaan Kamus Melanau Mato Daro–Bahasa Melayu, dan Dewan Bahasa dan Pustaka Cawangan Sarawak (DBPCS).

Projek penghasilan kamus ini merupakan hasil pembinaan dan pengesahan manuskrip Kamus Melanau Mato Daro–Bahasa Melayu yang telah dilaksanakan sejak tahun 2019. Atas kesinambungan kerja-kerja pembinaan dan pengesahan manuskrip ini, maka manuskrip lengkap Kamus Melanau Mato Daro–Bahasa Melayu telah siap dihasilkan pada bulan Oktober 2022 sebelum diserahkan kepada DBP untuk proses penilaian, penyuntingan dan penerbitan.

Masyarakat Melanau Mato Daro merupakan kumpulan etnik Melanau yang majoritinya mendiami kawasan Matu, Daro, Sarikei dan Sibu. Bahasa Melanau mempunyai beberapa variasi yang tersendiri sehingga wujud perbezaan yang ketara dari segi kosa kata dan intonasi.

Varian bahasa Melanau yang dituturkan oleh kumpulan ini mempunyai variasi yang berbeza daripada masyarakat Melanau yang mendiami kawasan lain seperti Dalat, Igan, Rajang dan Seduan. Namun begitu, varian Mato Daro dianggap yang paling mudah difahami dalam kalangan kumpulan Melanau, berikutan keupayaan orang luar yang mudah menuturkan bahasa Melanau Mato Daro dalam masa yang singkat.

Bahasa Melanau Mato Daro dituturkan oleh penduduk Melanau di beberapa buah kampung dari Kuala Matu, Sok, Tian, Bawang, Jemoreng, Sekaan, Pangtray, Lemang Pek, Nangar, Tebaang, Kampung Tengah, Itol, Badong, Tekajong, Penipah, Sallah Imit, Betanak, Penibong, Penuai, Kut, Semop, Saai, Sebakau dan Sedi.

Majlis Prapelancaran Kamus Melanau Mato Daro–Bahasa Melayu ini disempurnakan oleh YBrs. Tuan Haji Abang Mohamad Porkan Haji Abang Budiman (Timbalan Residen Sarikei). Menurut beliau, kerajaan Sarawak akan sentiasa memberikan sokongan terhadap aktiviti kebahasaan dan kesusasteraan oleh agensi kerajaan dan sektor swasta.

Antara tetamu yang turut hadir dalam majlis ini termasuklah YBrs. Puan Fauzilahyatun Mustafa (Pengarah Jabatan Pembinaan Bahasa dan Sastera, DBP), YBrs. Encik Abang Haliman Haji Abang Julai (Pengarah DBPCS), YBrs. Tuan Haji Sulaiman Haji Buhari (Presiden Persatuan Melanau Sarikei), dan YBrs. Dr. Raduan Serap (Pengerusi Jawatankuasa Pembinaan Kamus Melanau Mato Daro–Bahasa Melayu) dan YBrs. Dr. Haji Santrol Abdullah (Pakar Rujuk Jawatankuasa Pembinaan Kamus Melanau Mato Daro–Bahasa Melayu, merangkap Ketua Bahagian Akademi, DBP).

Penganjuran Majlis Prapelancaran Kamus Melanau Mato Daro–Bahasa Melayu ini telah berjaya mencapai objektif pelaksanaannya, iaitu merangsang semangat jati diri dalam kalangan masyarakat Sarawak supaya lebih peka akan bahasa ibunda dan budaya warisan Sarawak, seterusnya memartabatkannya untuk tujuan pelestarian bahasa. Secara tidak langsung, hal ini menunjukkan kesungguhan pelbagai pihak yang bersinergi dengan DBPCS bagi memastikan pelestarian bahasa sukuan di negeri Sarawak terus terpelihara.


Pengulas Sukan Perlu Mahir Berbahasa

Kuala Lumpur – Pengaplikasian dan penyesuaian laras bahasa dalam setiap perkara terutamanya dalam aktiviti berkomunikasi merupakan antara penerapan elemen yang perlu dititikberatkan. Tanpa laras bahasa yang tepat sudah pasti akan menyukarkan audiens mengikuti dan memahami setiap maklumat yang diterima dalam sesebuah aktiviti berkomunikasi.

Sehubungan dengan itu, program Canai Bahasa dan Sastera mengupas tajuk “Laras Bahasa Pengulas Sukan“ dengan menampilkan tiga orang ahli panel yang cukup terkenal dengan sukan tanah air, iaitu Encik Izwan Mohd Nor, Tuan Haji Zainal Abidin Rawop dan Encik Hafizal Hamad. Sementara itu, moderator bagi siri yang terakhir ini dikendalikan  oleh Encik Rusdi Abd.Rahman, Perancang Bahasa dari Dewan Bahasa dan Pustaka.

Menurut Tuan Haji Zainal Abidin Rawop, kaedah dan pendekatan yang digunakan oleh pengulas sukan lebih kepada memudahkan penyampaian dan pemahaman para penonton dan juga pendengar. Bahkan, beliau turut berkongsi pengalaman dan pelibatan beliau dalam dunia penyampai radio.

Pengaplikasian bahasa baku menjadi keutamaan dan bahasa rojak menjadi satu larangan disebabkan siaran radio di Malaysia pada waktu itu sangat mengutamakan penggunaan bahasa baku. Namun begitu, disebabkan oleh peredaran masa, penggunaan bahasa baku semakin kurang didengari.

Encik Hafizal Hamad juga berkongsi pandangan yang sama dengan Tuan Haji Zainal Abidin.

Dalam era yang serba moden, apabila kita berbicara di kaca TV atau media sosial dan sebagainya, ulasan itu lebih menjurus untuk memahamkan penonton itu sendiri. Contohnya seperti acara terjun, terma seperti darjah kesukaran masih digunakan tetapi apabila membabitkan teknik terjunan, kami perlu menggunakan bahasa yang mudah difahami.

Tambah beliau lagi, kemahiran berbahasa merupakan satu kemahiran utama yang perlu dikuasai.

Saya suka memartabatkan loghat untuk menarik minat penonton supaya mereka tunggu di depan TV.

Berdasarkan pengalamannya sebelum ini, beliau mendapati bahawa kemahiran berbahasa memberikan impak yang cukup besar kepada penonton ketika membuat ulasan sukan dengan penerapan adunan dialek, perumpamaan dan bahasa yang mudah difahami.

Sementara itu, Encik Izwan Mohd Nor juga bersetuju dengan kedua-dua pandangan panel tersebut. Bagi beliau, kepentingan memartabatkan bahasa dalam penyampaian menjadi keutamaan. Namun begitu, ada beberapa terma atau perkataan asing yang digunakan ketika sesi penyampaian di dalam ulasan.

Ada di beberapa bahagian, kita terpaksa menggunakan istilah bahasa Inggeris. Kita perlu menggambarkannya untuk memudahkan orang faham dan jikalau boleh diubah kepada bahasa Melayu, seboleh-bolehnya kami cuba ubah.

Menurut beliau, kemahiran berbahasa merupakan keperluan utama yang perlu dimiliki oleh individu yang bercita-cita untuk menjadi seorang pengulas sukan.

Kalau kita tidak ada penggunaan bahasa yang tepat atau menggunakan bahasa yang cacamarba, perkara itu akan menjadi ikutan. Kita ialah staf barisan hadapan yang tidak menampakkan muka dan hanya menggunakan suara. Oleh itu, perlu ingat bahawa sukan ditonton oleh semua lapisan masyarakat. Jika penggunaan bahasa itu tidak cantik, apa akan jadi kepada orang yang mendengar? Itu satu perkara yang sangat penting.